KENKAN WƆ Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Batak (Toba) Bengali Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Dangme Danish Drehu Dutch Efik English Estonian Ewe Fijian Finnish French Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikamba Kikaonde Kikongo Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Luganda Luo Luvale Macedonian Macua Malagasy Malay Malayalam Mam Marathi Maya Mixe Mongolian Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Ayacucho) Quechua (Bolivia) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Wallisian Wolaita Xhosa Yoruba Zapotec (Isthmus) Zulu\nWOREPƐ nnipa a wɔn asɛm yɛ mmɔbɔ paa a, wɔne mmofra. Sɛ yɛwo abofra to hɔ a, ne biribiara ne n’awofo; sɛ ɔbɛyɛ dɛn oo, ɔbɛyɛ dɛn oo, ne nyinaa yɛ n’awofo. Abofra no sɔre gyina ne nan so fi ase tutu a, obiara a obehu no no, obu no ɔbran. Sɛ ne maame anaa ne papa nka ne ho a, wobɛhwɛ na ehu akyekyere no. Nanso, wo de ma ne maame anaa ne papa nsɔ ne nsa na hwɛ, wobehu sɛ ehu no nyinaa atu ayera.\nSɛ abofra hu sɛ n’awofo dɔ no, na wɔka asɛmdɛ kyerɛ no a, etumi boa no paa, na ɛma ohu sɛ n’awofo dwen ne ho. Sɛ awofo no taa kamfo abofra no nso ɛ? Ɛno koraa ma abofra no nya ahotoso bi wɔ ne mu, na ohu sɛ obetumi ayɛ pii aka nea wayɛ no ho.\nAbofra no renyin a, onya nnamfo; nnamfo saa nso ma abofra no hu sɛ ebinom wɔ hɔ a wodwen ne ho. Sɛ ɔwɔ ne nnamfo mu a, onsuro hwee, na wɔma n’ani ka sukuu mu.\nYɛtaa ka sɛ panyin na obi nyɛɛ bi da na ɛnyɛ abofra, enti nea yɛreka yi, obiara ahu bi pɛn. Nanso mmofra bi wɔ hɔ a, wɔn nnamfo yɛ kakraa bi. Mmofra pii nso wɔ hɔ a, wɔn awofo ato wɔn agyaagyaamu. Melissa * ka sɛ: “Sɛ mihu awofo ne wɔn mma a wɔabom reyɛ ade ho mfoni a, nea meka no me tirim ara ne sɛ ‘Minyae a, anka meyɛ abofra no, m’awofo yɛɛ me saa ara.’” Ebia wo nso woate nka saa pɛn.\nSƐ AWOFO NE WƆN MMA ANNI NO YIYE A, DƐN NA ƐDE BA?\nEbia woyɛ abofra no, na w’awofo nnɔ wo, na na wɔnka asɛmdɛ nkyerɛ wo. Enti worenyin no, na wo ara wunnye wo ho nni. Ebia woyɛ abofra no, na w’awofo taa ko, enti wɔn aware no annyina. Sɛ wokae a ɛyɛ wo yaw, efisɛ wote nka sɛ gyama ɛnam wo so na awaregyae no bae. Ɛbɛyɛ sɛ nea etwa wo nsono mu koraa ne sɛ na wo maame anaa wo papa taa teatea wo anaa wɔhwe wo.\nSɛ mmofra bi te nka sɛ wɔn asɛm mfa obiara ho a, dɛn na wɔtaa yɛ? Sɛ mmofra saa di mfe 13 rekɔ a, wobɛhwɛ na wɔn mu bi afi ase renom nnubɔne anaa wɔrewe nsa. Ebinom tumi de wɔn ho kɔdɔm atuntunafo bi. Ebi nso wɔ hɔ a, wobɛhwɛ no na wɔate atɔ ɔbaa anaa ɔbarima bi dɔ mu, nanso enni gyina na ate wɔn ani so. Afei na akɔyɛ sɛ nea waguan nkran akɔtɔ ogya mu no.\nMmabun no bi wɔ hɔ a, wɔnyɛ nea yɛaka yi bi, nanso wobenyin no, wobɛhwɛ na wɔda so ara te nka sɛ mfaso biara nni wɔn so. Ana kyerɛkyerɛ mu sɛ, “Ná me maame taa ka kyerɛ me sɛ meyɛ te-man-mu-hunu, enti minyinii nyinaa mete nka sɛ meyɛ sansani, mfaso biara nni me so. Manyɛ biribi amma me maame ankamfo me da, na wanyɛ biribiara ankyerɛ sɛ ɔdɔ me.”\nƐnyɛ nea yɛaka yi nko ara na etumi ma obi asɛm yɛ mmɔbɔ. Awaregyae, nkwakoraabɔ ne mmerewabɔ anaa sɛnea obi te nso tumi ma n’asɛm yɛ mmɔbɔ anaa ɔte nka sɛ n’asɛm mfa obiara ho. Sɛ obi nya te nka saa a, sɛ dɛn na ɛde bae oo, dɛn na ɛde bae oo, ebetumi asɛe n’anigye. Ebetumi nso ama obi ayɛ moamoa. Sɛ ɛyɛ wo sɛ obiara nnwen wo ho anaa w’asɛm yɛ mmɔbɔ a, dɛn na wobɛyɛ?\nONYANKOPƆN DWEN YƐN HO\nNea ɛsɛ sɛ yɛn nyinaa hu ne sɛ, obi wɔ hɔ a obetumi aboa yɛn, na wayɛ krado nso sɛ ɔbɛboa yɛn. Onii no ne Onyankopɔn.\nWo de, tie asɛm bi a Onyankopɔn maa ne diyifo Yesaia kae. Ɔkae sɛ: “Mma w’ani nnyɛ wo totɔtotɔ, na mene wo Nyankopɔn. Mɛhyɛ wo den. Mɛboa wo. Mede me trenee nsa nifa beso wo mu denneennen.” (Yesaia 41:10, 13) Sɛ wode w’adwene bu sɛ Onyankopɔn pɛ sɛ oso wo nsa a, ɛnyɛ awerɛkyekye anaa? Enti ɛnsɛ sɛ yɛma yɛn ani yɛ yɛn totɔtotɔ da!\nWokenkan Bible a, wubehu sɛ Onyankopɔn asomfo bi ani yɛɛ wɔn totɔtotɔ, nanso wosoo Onyankopɔn nsa. Samuel maame Hana sɛɛ na ɔyɛ obonin, enti ɔtee nka sɛ mfaso biara nni ne so. Yɛreka yi, na nkurɔfo taa huru no, na ɛmaa ne werɛ howee paa; ná aduan mpo nyɛ no dɛ. (1 Samuel 1:6, 8) Nanso bere a ɔkaa ne komam asɛm kyerɛɛ Onyankopɔn no, n’awerɛhow no tu yerae.—1 Samuel 1:18.\nOdwontofo Dawid nso, biribi kɔɔ so maa n’ani yɛɛ no totɔtotɔ. Nea ɛkɔbae ne sɛ, Ɔhene Saul tuu n’ani sii ne so sɛ obekum no. Ɛwom, nea Saul bɔɔ ne tirim sɛ ɔbɛyɛ no anyɛ yiye, nanso ɛmaa Dawid kɔɔ ahokyere mu paa, na ɛmaa ɔtee nka sɛ anidaso nyinaa asa. (Dwom 55:3-5; 69:1) Nea Dawid faa mu nyinaa akyi no, ɔkae sɛ: “Asomdwoe mu na mɛkɔ me kɛtɛ so, na asomdwoe mu na mɛda, efisɛ wo Yehowa nkutoo na woma minya ahotɔ.”—Dwom 4:8.\nNea yɛaka yi ma yehu sɛ Hana ne Dawid nyinaa kaa wɔn ahiasɛm kyerɛɛ Yehowa, na Yehowa nso amma wɔn nsa ansi fam; ɔboaa wɔn. (Dwom 55:22) Yɛn nso, dɛn na yɛbɛyɛ de asuasua wɔn?\nNNEƐMA MMIƐNSA BI A ƐBƐMA WOANYA AKOMATƆYAM\n1. Fa Yehowa yɛ w’Agya.\nYesu tuu yɛn fo sɛ yensua n’Agya, “nokware Nyankopɔn koro pɛ no” ho ade. (Yohane 17:3) Ɔsomafo Paulo nso ama yɛahu sɛ: “[Onyankopɔn ne] yɛn mu biara ntam nware.” (Asomafo Nnwuma 17:27) Yakobo nso kyerɛwee sɛ: “Mommɛn Onyankopɔn na ɔbɛbɛn mo.”—Yakobo 4:8.\nƐyɛ wo sɛ anidaso nyinaa asa na obiara nnwen wo ho a, ade a edi kan a ɛbɛboa wo ne sɛ wubehu sɛ yɛn soro Agya no dɔ wo na odwen wo ho. Ɛwom, ɛnyɛ da koro na wode bɛfa no adamfo, nanso nnipa pii a wɔatumi afa no adamfo ahu mfaso a ɛwɔ so. Caroline ka sɛ: “Bere a mede Yehowa yɛɛ m’Agya no, mihui sɛ afei de manya obi a metumi aka me komam asɛm akyerɛ no. Eyi maa me ho tɔɔ me!”\nNea Rachel nso kae ni: “Bere a m’awofo tuu kwan gyaw me no, Yehowa na okurakuraa me. Ná mede me haw to n’anim sɛ ɔmmoa me, na wamma me nsa ansi fam da.” *\n2. Fa wo ho bɔ Onyankopɔn asomfo.\nYesu kyerɛkyerɛɛ n’asuafo sɛ wommu wɔn ho sɛ wɔn nyinaa yɛ anuanom. Ɔka kyerɛɛ wɔn sɛ: “Mo nyinaa yɛ anuanom.” (Mateo 23:8) Ná Yesu pɛ sɛ n’asuafo no dodɔ wɔn ho, na ama wɔayɛ abusua baako a wɔsom Onyankopɔn.—Mateo 12:48-50; Yohane 13:35.\nYehowa Adansefo asafo ahorow no, emufo bɔ mmɔden paa sɛ wɔbɛdodɔ wɔn ho, na wɔne wɔn ho atena fɛfɛɛfɛ. (Hebrifo 10:24, 25) Ebinom ahu sɛ, sɛ wɔn werɛ how na wɔkɔ asafo nhyiam a, nea ɛkɔ so wɔ hɔ no tumi ma wonya awerɛkyekye.\nEva ka sɛ: “Ná mewɔ yɔnko berɛbo bi wɔ m’asafo mu, na sɛ meka m’asɛm kyerɛ no a, ɔte me ase. Ná otie me, kenkan ade kyerɛ me, na na ɔne me bɔ mpae. Ná ɔnkɔ nnya me, na sɛ asɛm bi hyɛ me so a, ɔyɛ aso tie nea mewɔ ka nyinaa; ɛba saa a me ho tɔ me. Ɔboaa me paa, na afei de na mete nka sɛ obi dwen me ho.” Rachel san kae sɛ: “Minyaa ebinom de wɔn yɛɛ me maame ne me papa wɔ m’asafo mu. Wɔkyerɛe sɛ wɔdɔ me na wodwen me ho.”\n3. Yi wo yam ma nkurɔfo, na kyerɛ sɛ wodɔ wɔn.\nSɛ yeyi yɛn yam ma nkurɔfo na yɛkyerɛ sɛ yɛdɔ wɔn a, ɛma wɔn nso pɛ yɛn asɛm paa. Yesu kae sɛ: “Ɔma mu wɔ anigye pii sen ogye.” (Asomafo Nnwuma 20:35) Sɛ yɛdɔ nkurɔfo a, yebehu sɛ, ɛma afoforo pɛ yɛn asɛm na wɔdɔ yɛn. Yesu ka kyerɛɛ n’asuafo sɛ: “Monkɔ so mma na nkurɔfo ama mo.”—Luka 6:38.\nSɛ yɛkyerɛ sɛ yɛdɔ nkurɔfo na ɛma afoforo nso pɛ yɛn asɛm a, ɛbɛma yɛn ani agye. Bible se “ɔdɔ to ntwa da.” (1 Korintofo 13:8) María ka sɛ: “Ná me ara mewɔ me ho adwene bi a enye, nanso na minim sɛ ɛnyɛ saa na mete. Nea ɛboa me ne sɛ, mede bere pii boa nkurɔfo, enti me werɛ afi m’adwennwen. Sɛ meyɛ biribi ma obi a, ɛma me koma tɔ me yam.”\nOBIARA BENYA AHOTƆ\nNea yɛreka yi nkyerɛ sɛ wode afotusɛm yi yɛɛ adwuma ara na wo haw nyinaa atu ayera. Nanso sɛ woyere wo ho de yɛ adwuma a, ebetumi aboa wo paa. Caroline ka sɛ: “Ɛnnɛ nyinaa ɛwom ara a mete nka sɛ m’asɛm mfa obiara ho, nanso minim sɛ Onyankopɔn dwen me ho, na mewɔ nnamfo pii nso. Eyi nyinaa ma mete nka sɛ mesom bo, na nkurɔfo dwen me ho.” Rachel nso ka sɛ: “Ɛtɔ da a, me werɛ tumi how paa, nanso mewɔ anuanom wɔ asafo no mu a wotumi tu me fo, na wɔboa me ma mitwa me koma to me yam. Nea ɛkyɛn so koraa ne sɛ, mewɔ ɔsoro Agya bi a daa meka me komam asɛm kyerɛ no. Eyi tumi boa me paa.”\nBible no ka wiase foforo bi ho asɛm, na saa wiase no mu de, obiara rente nka sɛ nkurɔfo nnwen ne ho\nDɛn na ɛbɛma ɔhaw a yɛaka ho asɛm yi ase atu koraa? Bible no ka wiase foforo bi ho asɛm, na saa wiase no mu de, obiara rente nka sɛ nkurɔfo nnwen ne ho. Onyankopɔn Asɛm hyɛ yɛn bɔ sɛ: “Wɔn mu biara bɛtena ne bobe ne ne borɔdɔma ase, na obiara renyi wɔn hu.” (Mika 4:4) Saa bere no, obiara nhunahuna yɛn, na obiara renyɛ yɛn bɔne. Ɔhaw ne abɛbrɛsɛ a yɛafa mu nyinaa, “ɛremma komam bio.” (Yesaia 65:17, 25) Onyankopɔn ne ne Ba Kristo Yesu de “nokware trenee” bɛba. Ɛno bɛma yɛanya “ahotɔ akosi daa.”—Yesaia 32:17.\n^ nky. 5 Ɛnyɛ wɔn din paa ne no.\n^ nky. 21 Sɛ obi pɛ sɛ osua Onyankopɔn ho ade na ohu no a, Yehowa Adansefo betumi aboa no; ontua hwee.\nNea Ebinom Afa Mu\n“Ná me papa yɛ kɔwensani, na sɛ ne bo fuw a, ɛnde na asɛm no asɛe koraa. Wohwɛ no a, ɔte sɛ pataku a wafee ne se rekɔkyere oguan bi awe; onni ahummɔbɔ ketekete mpo. Ɛba saa a, na mayɛ sɛ oguan ba; ehu tumi kyekyere me ma mekɔpɛ baabi tɛw sɛnea ɛbɛyɛ a ɔrenhu me. Ateetee a ɛte sɛɛ na na daa mefa mu.”—Caroline; nea ɛtoo no ne mmofraberem\n“Ná minnye obiara nni bio. Ɛyɛɛ me sɛ mayera nenam bepɔw bi so, na meto m’ani a ɛntɔ obiara anim; ogyefo wɔ he?”—Eva; ɔbea bi a ne kunu agyae no nnansa yi ara.\n“Ná me papa taa teateam gu me so sɛ: ‘Wo suban bɔne nti na obiara mpɛ w’asɛm no!’ Ɛnnɛ nyinaa, mewɔ adwene sɛ gyama mennyɛ, na obiara nso nnɔ me. Enti mayɛ moamoa sɛ ɔkraman ba a waka ne dua ahyɛ ne nan ntam. Minyae a anka obi akyekye me werɛ, nanso ɔwerɛkyekyefo wɔ he?”—Mark; ɔyɛ abofra no, na ne papa mfa no nyɛ hwee.\n“Sɛ mihu ɔbea a ne ho yɛ fɛ a, ɛyɛ a meka sɛ ɔte sɛ nhwiren fɛfɛ a obiara ani gye ho. Nanso, me de mete sɛ nwura bi kɛkɛ; obiara mpɛ.”—María; ɔbea bi a obu ne ho abomfiaa\n“Bere a midii mfe 12 no, m’awofo tuu bata, na wogyaw me nuabeanom nketewa mmienu guu me so. Me ara mewɔ hɔ yi, merepɛ obi ahwɛ me na waka asɛmdɛ akyerɛ me, nanso na ayɛ sɛ me nko ara mehyɛ kwaebirentuw bi mu; meto m’ani a ɛntɔ obiara anim. Ɛwom sɛ na meda ma ade kye me de, nanso ɛkaa me nko a, na anka ɔhaw ne abɛbrɛsɛ yi nyinaa to atwa ama me ho atɔ me.”—Rachel; ababaa bi a n’awofo atu bata agyaw no.


Nnwom 111 NA-TWI - Awurade ayeyi dwom - Kamfo Awurade! - Bible Gateway\nNnwom 110Nnwom 112\nNnwom 111 Nkwa Asem (NA-TWI)\n111 Kamfo Awurade! Mifi me koma nyinaa mu bɛda Awurade ase wɔ ne nkurɔfo a wɔabɔ gua no anim. 2 Nneɛma a Awurade yɛ no yɛ nwonwa! Wɔn a wɔn ani gye ho no pɛ sɛ wɔte ase. 3 Tumi ne anuonyam wɔ nea ɔyɛ biara mu na ne trenee wɔ hɔ daa.


Genesis 24 | Intanɛt So Bible| Wiase Foforɔ Nkyerɛaseɛ\n24 Afei na Abraham mfe akɔ anim na wabɔ akwakoraa; na na Yehowa ahyira Abraham wɔ biribiara mu.+ 2 Na Abraham ka kyerɛɛ n’akoa panyin a ɔhwɛ ne fie nneɛma nyinaa+ so sɛ: “Mesrɛ wo, fa wo nsa hyɛ me srɛ ase,+ 3 na mepɛ sɛ woka Yehowa, ɔsoro ne asase Nyankopɔn no, ntam+ sɛ Kanaanfo a mete wɔn asase so yi, worenware wɔn babea biara mma me ba,+ 4 na mmom wobɛkɔ me kurom ne m’abusuafo+ nkyɛn akɔware ɔbea ama me ba Isak.” 5 Ɛnna akoa no bisaa no sɛ: “Na sɛ ɔbea no mpɛ sɛ ɔne me ba ɛ? Metumi de wo ba no akɔ asase a wufi so bae+ no so?” 6 Na Abraham ka kyerɛɛ no sɛ: “Hwɛ yiye na woamfa me ba no ankɔ hɔ.+ 7 Yehowa, ɔsoro Nyankopɔn a ɔfaa me fii me papa fie ne m’abusuafo+ nkyɛn no na ɔkaa me ntam+ sɛ, ‘W’asefo+ na mede asase yi bɛma wɔn.’+ Hwɛ, ɔbɛma ne bɔfo adi w’anim,+ na wubenya ɔbea afi hɔ+ abrɛ me ba no. 8 Na sɛ ɔbea no mpɛ sɛ ɔne wo ba a, ɛnde na woade wo ho afi ntam a woaka me yi ho.+ Nanso hwɛ na woamfa me ba no ankɔ hɔ.” 9 Afei akoa no de ne nsa hyɛɛ ne wura Abraham srɛ ase na ɔkaa ntam saa.+ 10 Enti akoa no yii ne wura yoma no mu du na ɔfaa nnepa a ne wura wɔ no mu biara bi.+ Na ɔsɔre de n’ani kyerɛɛ Mesopotamia sɛ ɔrekɔ Nahor kurom. 11 Ɛrekɔ anwummere a mmea taa kɔsaw nsu no,+ ɔmaa yoma no butubutuw abura bi ho wɔ kurow no akyi.+ 12 Na ɔkae sɛ: “Yehowa, me wura Abraham Nyankopɔn,+ mesrɛ wo yi w’adɔe+ adi kyerɛ me wura Abraham+ wɔ m’anim nnɛ. 13 Migyina asubura yi ho, na kurow no mu mmabaa rebɛsaw nsu.+ 14 Ma ɛmmra sɛ ababaa a mɛka akyerɛ no sɛ, ‘Mesrɛ wo soɛ w’ahina na ma me nsu no bi nnom’ a ɔbɛka sɛ, ‘Nom bi, na mɛma wo yoma no nso bi anom’ no, ɔnyɛ ɔbea a woayi no ama w’akoa+ Isak; na memfa eyi so nhu sɛ woayi adɔe adi akyerɛ me wura.”+ 15 N’ano nnya nsii no,+ ohui sɛ Betuel ba Rebeka+ reba a ahina si ne kɔn ho.+ Betuel yɛ Abraham nua Nahor+ yere Milka+ ba. 16 Ná ababaa no ho yɛ fɛ yiye,+ ɔbaabun a ɔbarima biara mfaa ne ho nkaa no da;+ na ɔkɔɔ asubura no ho kɔsaw nsu guu n’ahina no mu bae. 17 Ɛhɔ ara na akoa no kohyiaa no kae sɛ: “Mesrɛ wo ma me w’ahina no mu nsu kakra nnom.”+ 18 Na ɔkae sɛ: “Me wura nom bi.” Na ntɛm ara ɔsoɛɛ ahina no sii ne nsam maa no bi nomee.+ 19 Ɔmaa no bi nom wiei no, ɔkae sɛ: “Mɛsaw bi ama wo yoma no nso kosi sɛ wɔbɛnom amee.”+ 20 Na ntɛm ara ohwiee nsu a ɛwɔ n’ahina no mu guu baabi a mmoa nom nsu no,+ na ɔde mmirika dii akɔneaba wɔ abura no ho kɔsaw nsu brɛɛ ne yoma no nyinaa. 21 Saa bere yi nyinaa na ɔbarima no rehwɛ no a ne ho adwiriw no, na ɔyɛɛ komm sɛ obehu sɛ Yehowa ama asi no yiye wɔ n’akwantu no mu anaa.+ 22 Na afei bere a yoma no nyinaa nom nsu no wiei no, ɔbarima no yii sika hwenem kawa+ a ano si dwetɛbona fã ne sika nkapo+ abien a ano si nnwetɛbona du a ɔde bɛhyɛ ne nsa, 23 na obisaa no sɛ: “Hena ba ne wo? Mesrɛ wo ka kyerɛ me. Yebenya baabi wɔ wo papa fie ada anadwo yi?”+ 24 Ɛnna ɔka kyerɛɛ no sɛ: “Me papa ne Betuel+ a Milka woo no maa Nahor+ no.” 25 Na ɔtoaa so sɛ: “Yɛwɔ sare ne mmoa aduan pii, na baabi wɔ hɔ a mo nso mobɛda.”+ 26 Afei ɔbarima no bɔɔ ne mu ase kotow Yehowa anim+ 27 na ɔkae sɛ: “Nhyira nka Yehowa,+ me wura Abraham Nyankopɔn, a wamfa n’adɔe ankame me wura na wamma ne nsa ansi fam no. Na me nso, Yehowa akyerɛ me kwan aba me wura nuanom fie.”+ 28 Afei ababaa no tuu mmirika kɔbɔɔ ne maame fiefo amanneɛ. 29 Ná Rebeka wɔ nuabarima bi a ne din de Laban.+ Enti Laban tuu mmirika kɔɔ ɔbarima no nkyɛn wɔ asubura no ho. 30 Bere a ohuu hwenem kawa ne nkapo+ a egu ne nua Rebeka nsa na ɔtee asɛm a ɔkae sɛ: “Sɛnea ɔbarima no kasa kyerɛɛ me ni” no, ɔbaa ɔbarima no nkyɛn, na ohui sɛ ogyina yoma no ho wɔ asubura no ho. 31 Ntɛm ara na ɔkae sɛ: “Bra, wo a Yehowa ahyira wo.+ Dɛn nti na woda so gyina afikyiri bere a masiesie fie hɔ ne faako a yoma no bɛda?” 32 Enti ɔbarima no kɔɔ fie hɔ, na ɔsan yoma no maa wɔn aduan, na ɔmaa ɔbarima no ne wɔn a wɔka ne ho no nsu de hohoroo wɔn nan ho.+ 33 Afei wɔde aduan besii n’anim, nanso ɔkae sɛ: “Merennidi, gye sɛ mebɔ m’amanneɛ wie ansa.” Na ɔkae sɛ: “Bɔ ɛ!”+ 34 Ɛnna ɔkae sɛ: “Meyɛ Abraham akoa.+ 35 Na Yehowa ahyira me wura yiye ama wayɛ kɛse, na wama no nguan ne anantwi ne dwetɛ ne sika ne nkoa ne mfenaa ne yoma ne mfurum.+ 36 Afei, me wura yere Sara bɔɔ aberewa no ɔwoo ɔbabarima maa no;+ na me wura de nea ɔwɔ nyinaa bɛma ne ba no.+ 37 Enti me wura ma mekaa ntam, na ɔkae sɛ, ‘Kanaanfo a mete wɔn asase so yi, nware wɔn babea biara mma me ba.+ 38 Na mmom wobɛkɔ me papa fie ne m’abusua+ mu akɔware ɔbea ama me ba.’+ 39 Na mibisaa me wura sɛ, ‘Na sɛ ɔbea no mpɛ sɛ ɔne me ba nso ɛ?’+ 40 Ɛnna ɔka kyerɛɛ me sɛ, ‘Me ne Yehowa anantew+ na minim sɛ ɔbɛma ne bɔfo+ aka wo ho na asi wo yiye w’akwantu mu;+ enti ware ɔbea fi m’abusua mu ne me papa fie+ brɛ me ba no. 41 Sɛ wunya kɔ m’abusua mu a, na ntam no ho asodi biara nna wo so, na sɛ wɔamfa ɔbea no amma wo a, wobɛde wo ho afi ntam+ yi ho.’ 42 “Bere a miduu asubura no ho nnɛ no, mekae sɛ, ‘Yehowa, me wura Abraham Nyankopɔn, sɛ ampa ara sɛ wobɛma m’akwantu yi asi me yiye+ a, 43 ɛnde migyina asubura yi ho. Ma ɛmmra sɛ ababaa+ a ɔbɛba abɛsaw nsu a mɛka akyerɛ no sɛ: “Mesrɛ wo, ma mennom w’ahina yi mu nsu no bi” 44 a ɔbɛka akyerɛ me sɛ: “Nom bi, na mɛma wo yoma no nso bi anom” no, nyɛ ɔbea a Yehowa ayi no ama me wura ba no.’+ 45 “Asɛm no da so wɔ+ me komam no,+ mihui sɛ Rebeka reba a ahina si ne kɔn ho; na osian kɔɔ asubura no ho kɔsaw nsu.+ Ɛnna meka kyerɛɛ no sɛ, ‘Mesrɛ wo, ma me nsu no bi nnom.’+ 46 Na ntɛm ara na ɔsoɛɛ n’ahina no kae sɛ, ‘Nom bi,+ na mɛma wo yoma no nso bi anom.’ Enti menomee, na ɔmaa yoma no nso bi nomee. 47 Afei mibisaa no sɛ, ‘Hena ba ne wo?’+ na ɔkae sɛ ‘Me papa ne Betuel a Milka woo no maa Nahor no.’ Enti mede hwenem kawa no hyɛɛ ne hwenem na mede nkapo no guu ne nsa.+ 48 Na mekotow Yehowa, na mihyiraa Yehowa, me wura Abraham Nyankopɔn+ a ɔkyerɛɛ me kwan tee+ sɛ memmɛfa me wura nua babea mma ne ba no. 49 Na afei sɛ mo ne me wura bedi no adɔe so adi no nokware+ a, monka nkyerɛ me; na sɛ ɛnte saa nso a, monka nkyerɛ me, na sɛ mɛfa nifa oo, benkum oo, mafa.”+ 50 Ɛnna Laban ne Betuel ka kyerɛɛ no sɛ: “Asɛm yi fi Yehowa.+ Yɛn de, yɛrentumi nka yiw anaa dabi nkyerɛ wo.+ 51 Rebeka na ogyina w’anim no. Fa no kɔ na ɔnyɛ wo wura ba no yere sɛnea Yehowa aka no.”+ 52 Abraham akoa no tee wɔn nsɛm no ara pɛ na obutuw fam wɔ Yehowa anim.+ 53 Na akoa no yii dwetɛ agude ne sika agude ne ntade na ɔde maa Rebeka; na ɔmaa ne nuabarima ne ne maame nneɛma a ɛsom bo.+ 54 Afei ɔne mmarima a wɔka ne ho no didii na wɔnomee, na wɔdaa hɔ anadwo no, na ade kyee no wɔsɔree. Ɛnna ɔkae sɛ: “Munnya me kwan na menkɔ me wura nkyɛn.”+ 55 Afei ne nuabarima ne ne maame kae sɛ: “Ma ababaa no ntena yɛn nkyɛn dadu bi ɛ. Ɛno akyi no obetumi akɔ.” 56 Nanso ɔka kyerɛɛ wɔn sɛ: “Munnnye me nntena ha, efisɛ Yehowa ama asi me yiye m’akwantu mu.+ Munnya me kwan na menkɔ me wura nkyɛn.”+ 57 Ɛnna wɔkae sɛ: “Momma yɛmfrɛ ababaa no na yentie nea ɔbɛka.”+ 58 Afei wɔfrɛɛ Rebeka bisaa no sɛ: “Wo ne ɔbarima yi bɛkɔ?” Na obuae sɛ: “Mɛkɔ.”+ 59 Enti wogyaa wɔn nuabea Rebeka+ ne ɔbea a na ɔhwɛ no+ ne Abraham akoa no ne ne mmarima no kwan. 60 Na wohyiraa Rebeka ka kyerɛɛ no sɛ: “O yɛn nuabea, mpempem huhaa mfi wo mu mmra, na w’asefo mfa wɔn atamfo kurow pon.”+ 61 Afei Rebeka ne ne mmaawa+ sɔre tenatenaa yoma+ so dii ɔbarima no akyi; na akoa no faa Rebeka na osii kwan so kɔe. 62 Afei Isak fii Beer-Lahai-Roi+ kwan so bae, efisɛ na ɔte Negeb+ asase so. 63 Ɛrekɔ anwummere no, Isak fii adi kɔɔ afikyiri kɔdwennwenee.+ Afei ɔbɛma n’ani so a, yoma na ɛreba yi! 64 Bere a Rebeka maa n’ani so a ohuu Isak no, ohuruw fii yoma no so sii fam. 65 Afei obisaa akoa no sɛ: “Ɔbarima bɛn na ɔnam hɔ rebehyia yɛn yi?” na akoa no buae sɛ: “Ɛyɛ me wura.” Na oyii ntama de kataa n’anim.+ 66 Na akoa no kaa nea ɔyɛe nyinaa kyerɛɛ Isak. 67 Afei Isak de no baa ne maame Sara ntamadan mu.+ Enti ɔfaa Rebeka na ɔbɛyɛɛ ne yere.+ Ná Isak dɔ+ no, na ɛma onyaa awerɛkyekye wɔ ne maame wu akyi.+


1 Mose 28 ASCB – التكوين 28 NAV | Biblica\n1 Mose 28 ASCB – التكوين 28 NAV\n1Isak frɛɛ Yakob, hyiraa no hyɛɛ no sɛ, “Nware saa Kanaanfoɔ mmaa yi bi da. 2Ka wo ho kɔ Betuel a ɔyɛ wo maame Rebeka agya no nkyɛn wɔ Paddan-Aram, na kɔware wo wɔfa Laban mmammaa no mu baako. 3Otumfoɔ Onyankopɔn no nhyira wo. Ɔmma wʼase nnɔre bebree, na wʼasefoɔ no abɛyɛ ɔman kɛseɛ a mmusuakuo bebree bɛfiri mu aba. 4Onyankopɔn mfa nhyira a ɔde hyiraa Abraham no nhyira wo ne wʼasefoɔ. Ɔmma asase a ɛnnɛ wote so sɛ ɔhɔhoɔ yi a ɛyɛ asase a Onyankopɔn de maa Abraham no nyɛ wo dea.” 5Sɛdeɛ Isak gyaa ne ba Yakob ɛkwan nie: Yakob kɔɔ Laban a ɔyɛ Aramni Betuel babarima nkyɛn wɔ Paddan-Aram. Na saa Laban yi yɛ Esau ne Yakob maame Rebeka nuabarima.\nEsau Ware Ismael Babaa\n6Esau tee sɛ Isak ahyira Yakob, na wagya no kwan ma ɔkɔ Paddan-Aram sɛ ɔnkɔware wɔ hɔ. Ɔhyiraa no no, ɔhyɛɛ no sɛ, “Nware saa Kanaanfoɔ mmaa yi bi da.” 7Yakob tiee nʼagya ne ne maame afotuo no siim kɔɔ Paddan-Aram. 8Esau hunuu sɛ nʼagya Isak mpɛ Kanaanfoɔ mmaa asɛm. 9Enti, ɔsiim kɔɔ Abraham babarima Ismael nkyɛn, kɔwaree ne babaa Mahalat. Na Mahalat yɛ Nebaiot nuabaa, na ɔyɛ Ismael a ɔno nso yɛ Abraham babarima babaa. Esau waree Mahalat kaa ne yerenom ho.\nYakob Daeɛ A Ɔsoo Wɔ Bet-el\n10Yakob firii Beer-Seba de nʼani kyerɛɛ Haran. 11Ɔduruu baabi na onwunu redwoɔ no, ɔpɛɛ baabi soɛeɛ, ɛfiri sɛ, na adeɛ resa. Ɔfaa ɛboɔ bi wɔ baabi a waduru hɔ de yɛɛ sumiiɛ. 12Ɔdaeɛ no, ɔsoo daeɛ bi. Daeɛ no mu, ɔhunuu sɛ atwedeɛ bi si fam a nʼatifi ka ewiem, na Onyankopɔn abɔfoɔ redi so aforosiane. 13Ɔhunuu sɛ Onyankopɔn gyina atwedeɛ no atifi. Onyankopɔn ka kyerɛɛ no sɛ, “Mene Awurade, Abraham Onyankopɔn, ne wʼagya Isak Onyankopɔn. Mede asase a woda so yi bɛma wo ne wʼasefoɔ. 14Wʼasefoɔ bɛyɛ sɛ asase so mfuturo, na mobɛtrɛtrɛ akɔ apueeɛ ne atɔeɛ, atifi ne anafoɔ nyinaa. Wo ne wʼasefoɔ mu na wɔfiri bɛhyira ewiase mmusuakuo nyinaa. 15Yeinom nyinaa akyiri no, mɛka wo ho, na baabiara a wobɛkɔ no, mɛdi wʼakyi, na mɛsane de wo aba saa asase yi so. Merennyaa wo da, kɔsi sɛ ɛbɔ a mahyɛ wo yi nyinaa bɛba mu.”\n16Yakob nyaneeɛ no, ɔkaa wɔ ne tirim sɛ, “Ampa ara, sɛɛ na Awurade wɔ saa beaeɛ ha yi, a na mennim!” 17Yakob suroeɛ, na ɔkɔɔ so kaa wɔ ne tirim sɛ, “Ɛha yɛ hu papa. Ɛha nyɛ baabiara sɛ Onyankopɔn fie. Ɔsoro ɛpono ano ne ha.”\n18Enti, Yakob sɔree anɔpatutuutu maa ɛboɔ a ɔde yɛɛ sumiiɛ no so sii hɔ, hwiee ngo guu so. 19Ɔtoo beaeɛ no edin Bet-El a aseɛ kyerɛ Onyame fie. Kane no na anka wɔfrɛ saa kuro no Lus.\n20Afei, Yakob kaa ntam sɛ, “Sɛ Onyankopɔn bɛka me ho, ahwɛ me so wɔ saa akwantuo yi mu, ama me aduane adi, ama me ntoma afira, 21sɛdeɛ ɛbɛyɛ a mɛsane aba mʼagya fie asomdwoeɛ mu a, ɛnneɛ, Awurade bɛyɛ me Onyankopɔn. 22Saa ɛboɔ a mede asi hɔ sɛ nkaeɛdum yi bɛyɛ Onyankopɔn fie. Biribiara a wo, Onyankopɔn, de bɛma me no, mede mu nkyɛmu edu mu baako bɛma wo.”\nASCB : 1 Mose 28


Woyɛ Ofiehwɛfo a Wo Wura Gye Wo Di! | Adesua\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwanyama Latvian Lithuanian Malagasy Malay Ndebele Ndonga Norwegian Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Zulu\n“Monyɛ mo ankasa dea.”—1 KOR. 6:19.\nTete no, na nnwuma bɛn na afiehwɛfo yɛ?\nAsɛde bɛn na Onyankopɔn afiehwɛfo nyinaa wɔ?\nAdwene bɛn na ɛsɛ sɛ yenya wɔ afiehwɛfo adwuma no ho?\n1. Sɛ wɔka sɛ obi yɛ akoa a, dɛn na ɛba nkurɔfo adwenem?\nBƐYƐ mfe 2,500 a atwam no, Helani nhomakyerɛwfo bi kyerɛwee sɛ: “Obiara nni hɔ a ɔbɛhyɛ da de ne ti akɔhyɛ nkoasom mu.” Ɛnnɛ, nnipa pii gye tom sɛ asɛm a ɔkyerɛwfo no kae no yɛ nokware. Sɛ wɔka sɛ obi yɛ akoa a, nea ɛba nkurɔfo adwenem ne obi a wɔhyɛ no ma ɔyɛ adwuma ma afoforo, obi a ɔbrɛ ma ne wura, anaa obi a wɔyɛ no ayayade.\n2, 3. (a) Hokwan bɛn na Kristo nkoa wɔ? (b) Nsɛm bɛn na yɛrebesusuw ho afa afiehwɛfo ho?\n2 Yesu kae sɛ n’asuafo bɛyɛ nkoa a wɔbrɛ wɔn ho ase. Nanso sɛ wɔka sɛ nokware Kristofo yɛ nkoa a, ɛnkyerɛ sɛ wɔde wɔn anim twitwi fam anaa wɔhyɛ wɔn so. Mmom wɔwɔ nidi ne anuonyam, na wɔn wura gye wɔn di. Ma yɛmfa “akoa” bi a Yesu kaa ne ho asɛm nyɛ nhwɛso. Aka kakra ma Kristo awu no, ɔkae sɛ ɔde adwuma bi bɛhyɛ “akoa nokwafo ne ɔbadwemma” bi nsa.—Mat. 24:45-47.\n3 Hyɛ no nsow sɛ Luka frɛɛ saa “akoa” yi “ofiehwɛfo.” (Monkenkan Luka 12:42-44.) Kristofo kakraa bi na ɛnnɛ wɔka “ofiehwɛfo nokwafo” anaa “akoa nokwafo” no ho. Nanso Bible ma yehu sɛ ɔkwan bi so no Onyankopɔn asomfo nyinaa yɛ nkoa anaa afiehwɛfo. Asɛyɛde bɛn na Onyankopɔn asomfo wɔ? Adwene bɛn na ɛsɛ sɛ yenya wɔ saa asɛyɛde no ho? Nea ɛbɛboa yɛn ma yɛanya nsɛmmisa yi ho mmuae no, momma yɛnhwɛ adwuma a tete no na afiehwɛfo yɛ.\n4, 5. Tete no adwuma bɛn na na afiehwɛfo yɛ? Ma ho nhwɛso.\n4 Tete no, na ofiehwɛfo yɛ akoa a ne wura de ne fie ne n’adwuma hyɛ ne nsa ma ɔhwɛ so, enti na ɔyɛ obi a ne wura tumi de ne ho to no so. Ɔno na na ɔhwɛ ne wura agyapade ne ne sika so, na na nkoa a aka nyinaa hyɛ n’ase. Ma yɛmfa Elieser nyɛ nhwɛso. Ɔno na na ɔhwɛ Abraham nneɛma nyinaa so. Ɛbɛyɛ sɛ Elieser na Abraham somaa no kɔɔ Mesopotamia ma ɔkɔpɛɛ ɔbea maa Abraham ba Isak waree no. Ná eyi yɛ asɛyɛde a emu yɛ duru!—Gen. 13:2; 15:2; 24:2-4.\n5 Ná Abraham nanankansowa Yosef nso hwɛ Potifar fie so. (Gen. 39:1, 2) Akyiri yi Yosef ankasa benyaa obi a ‘ɔhwɛ ne fie so.’ Bere a Yosef nuanom du no baa Egypt no, ne fiehwɛfo no na ogyee wɔn. Bere a Yosef yɛe sɛ ɔde dwetɛ kuruwa no bɛsɔ ne nuanom ahwɛ no, ne fiehwɛfo no na ɔma odii ho dwuma. Eyi ma yehu pefee sɛ, sɛ obi yɛ ofiehwɛfo a, na ne wura wɔ ne mu ahotoso paa.—Gen. 43:19-25; 44:1-12.\n6. Nnwuma bɛn na mpanyimfo yɛ?\n6 Mfe pii akyi no, ɔsomafo Paulo kyerɛwee sɛ ahwɛfo a wɔwɔ Kristofo asafo no mu yɛ ‘Onyankopɔn afiehwɛfo.’ (Tito 1:7) Asafo mu mpanyimfo hwɛ “Onyankopɔn nguankuw” so; wodi wɔn anim ma wɔn akwankyerɛ. (1 Pet. 5:1, 2) Mpanyimfo nnwuma gu ahorow. Wɔn mu dodow no ara yɛ mpanyimfo a wɔhwɛ asafo biako so. Ebinom nso yɛ ahwɛfo akwantufo a wɔhwɛ asafo dodow bi so. Afoforo nso yɛ Baa Boayikuw mufo a wɔhwɛ asafo ahorow a ɛwɔ ɔman no mu nyinaa so. Nanso adwuma a ɛhyɛ ɔpanyin biara nsa no, wɔhwɛ kwan sɛ obeyi ne yam ayɛ no yiye. Wɔn nyinaa ‘bebu akontaa’ akyerɛ Onyankopɔn.—Heb. 13:17.\n7. Dɛn nti na yebetumi aka sɛ Kristofo nyinaa yɛ afiehwɛfo?\n7 Kristofo anokwafo pii a wɔnyɛ ahwɛfo nso ɛ? Wɔn nso yɛ afiehwɛfo anaa? Ɔsomafo Petro kyerɛw Kristofo nyinaa sɛ: “Sɛnea akyɛde a obiara nsa aka te no, momfa nsonsom mo ho sɛ afiehwɛfo pa a wɔde Onyankopɔn dom akyɛde a ɛyɛ adwuma akwan horow so no ahyɛ wɔn nsa.” (1 Pet. 1:1; 4:10) Onyankopɔn ayɛ yɛn adom ama yɛn nyinaa akyɛde ahorow, nimdeɛ ne nyansa a yebetumi de aboa yɛn mfɛfo gyidifo. Enti wɔn a wɔsom Onyankopɔn nyinaa yɛ afiehwɛfo. Ɛyɛ adwuma a nidi bata ho, na ɛkyerɛ nso sɛ Onyankopɔn gye yɛn di sɛ nea ɔde adom yɛn no yɛde bɛboa afoforo.\nYƐYƐ ONYANKOPƆN DEA\n8. Ade biako bɛn na ehia sɛ yɛma ɛtena yɛn adwenem?\n8 Yɛn nyinaa yɛ afiehwɛfo, na ɛsɛ sɛ yɛma nokwasɛm abiɛsa bi tena yɛn adwenem. Nea edi kan: Yɛn nyinaa yɛ Yehowa dea, na ɔno na yebebu akontaa akyerɛ no. Paulo kyerɛwee sɛ: “Monyɛ mo ankasa dea, efisɛ wɔtɔɔ mo aboɔden.” Wɔde Kristo mogya na ɛtɔɔ yɛn. (1 Kor. 6:19, 20) Esiane sɛ yɛyɛ Yehowa dea nti, ɛyɛ yɛn asɛde sɛ yedi n’ahyɛde so; na n’ahyɛde nyɛ den. (Rom. 14:8; 1 Yoh. 5:3) Bio nso yɛyɛ Kristo nkoa. Yɛwɔ ahofadi pii te sɛ afiehwɛfo a wɔtenaa ase tete no. Nanso yɛmfa saa ahofadi no nyɛ nea yɛpɛ biara. Enti dwumadi biara a ɛhyɛ yɛn nsa no, ɛsɛ sɛ yɛyɛ no sɛnea ɛho akwankyerɛ te. Hokwan biara a yɛwɔ wɔ Onyankopɔn ahyehyɛde mu no, ɛsɛ sɛ yɛkae sɛ yɛn nyinaa yɛ Onyankopɔn ne Kristo nkoa.\n9. Dɛn na Yesu kae a ɛma yehu nea owura hwehwɛ fi n’akoa hɔ?\n9 Yesu boa yɛn ma yehu nea owura hwehwɛ fi n’akoa hɔ. Bere bi ɔka kyerɛɛ n’asuafo no sɛ akoa bi kɔyɛɛ adwuma da mũ nyinaa, na owiei no ɔbaa fie. Akoa no wura anka sɛ, “Yɛ ntɛm bra bɛtena adidipon ho.” Mmom ɔka kyerɛɛ akoa no sɛ: “Siesie biribi ma minni anwummere yi, na bɔ wo ho so som me kosi sɛ medidi anom awie, na ɛno akyi no wubetumi adidi anom.” Dɛn na na Yesu pɛ sɛ n’asuafo sua fi asɛm yi mu? Ɔkae sɛ: “Enti mo nso, sɛ moyɛ nea wɔahyɛ mo nyinaa wie a, monka sɛ, ‘Yɛyɛ nkoa a mfaso nni yɛn so. Nea ɛsɛ sɛ yɛyɛ ara na yɛayɛ no.’”—Luka 17:7-10.\n10. Dɛn na ɛkyerɛ sɛ Yehowa ani sɔ yɛn som?\n10 Eyi nkyerɛ sɛ Yehowa ani nsɔ yɛn som. Bible ma yɛn awerɛhyem sɛ: “Onyankopɔn nyɛ nea ɔnteɛ sɛ ne werɛ befi mo adwuma ne ɔdɔ a modaa no adi wɔ ne din ho.” (Heb. 6:10) Yehowa nhyɛ yɛn mma yɛnyɛ nea yentumi. Mmom sɛ ɔka sɛ yɛnyɛ biribi a, yɛn ankasa na ɛboa yɛn. Nanso Yesu asɛm no ma yehu sɛ akoa nyɛ nea ɛsɔ n’ankasa ani; odi kan yɛ nea ne wura pɛ. Asɛm no nyinaa ne sɛ, sɛ yehyira yɛn ho so ma Onyankopɔn a, yɛde nea ɔpɛ di kan wɔ yɛn asetenam. Wunnye ntom saa?\nNEA YEHOWA HWEHWƐ FI YƐN NYINAA HƆ\n11, 12. Su bɛn na ɛsɛ sɛ yenya, na su bɛn na ɛsɛ sɛ yɛkwati?\n11 Nokwasɛm a ɛto so abien a ɛsɛ sɛ yɛkae ni: Yɛn nyinaa yɛ afiehwɛfo a yedi ahyɛde koro so. Ɛwom, asɛyɛde bi wɔ hɔ a wɔde ahyɛ nnipa kakraa bi nsa wɔ Kristofo asafo no mu, nanso nneɛma pii wɔ hɔ a yɛn nyinaa yɛ bi. Ɛho nhwɛso ni: Yɛyɛ Yehowa Adansefo san yɛ Kristo asuafo, enti ɛyɛ yɛn nyinaa asɛde sɛ yɛdodɔ yɛn ho. Yesu kae sɛ ɔdɔ na ɛma nkurɔfo hu nokware Kristofo ankasa. (Yoh. 13:35) Nanso ɛnyɛ yɛn nuanom nkutoo na yɛdɔ wɔn. Mmom yɛtrɛw yɛn dɔ mu ma ɛso wɔn a wɔnyɛ Adansefo so. Eyi yɛ biribi a ɛsɛ sɛ yɛn nyinaa yɛ; ɛmmoro yɛn so.\n12 Bio nso ɛsɛ sɛ yɛn nyinaa bu bra pa. Ɛsɛ sɛ yɛkwati nneyɛe ne abrabɔ biara a Onyankopɔn Asɛm kasa tia. Paulo kyerɛwee sɛ: “Aguamammɔfo anaa abosonsomfo anaa awaresɛefo anaa mmarima a wɔde wɔn yɛ adapaade anaa mmarima a wɔne mmarima da anaa akorɔmfo anaa adifudepɛfo anaa asabofo anaa wɔn a wɔsopa afoforo anaa apoobɔfo rennya Onyankopɔn ahenni no.” (1 Kor. 6:9, 10) Nokwasɛm ni, egye animia na yɛayɛ nea ɛsɔ Onyankopɔn ani. Nanso sɛ yɛyere yɛn ho yɛ nea ɛsɔ Onyankopɔn ani a, ɛboa yɛn akwan pii so. Ɛbɛma yɛanya akwahosan pa, yɛne afoforo ntam bɛyɛ papa, na Onyankopɔn ani begye yɛn ho.—Monkenkan Yesaia 48:17, 18.\n13, 14. Adwuma bɛn na wɔde ahyɛ Kristofo nyinaa nsa? Na ɛsɛ sɛ yɛyɛ adwuma no dɛn?\n13 Kae nso sɛ na ofiehwɛfo wɔ nnwuma bi a ɔyɛ. Yɛn nso saa ara. Onyankopɔn ama yɛn akyɛde titiriw bi—wama yɛahu nokware no. Ɔpɛ sɛ yɛn nso yɛkyerɛkyerɛ afoforo ma wohu nokware no. (Mat. 28:19, 20) Paulo kyerɛwee sɛ: “Momma nnipa mmu yɛn sɛ Kristo asomfo ne Onyankopɔn ahintasɛm kronkron so ahwɛfo.” (1 Kor. 4:1) Ná Paulo nim sɛ ɛsɛ sɛ ɔhwɛ “ahintasɛm kronkron” no so na ɔyere ne ho de kyerɛkyerɛ afoforo sɛnea ne wura Yesu Kristo hyɛe no.—1 Kor. 9:16.\n14 Sɛ yɛde nokware no kyerɛkyerɛ afoforo a, ɛkyerɛ sɛ yɛdɔ wɔn. Ɛsono nea Kristoni biara betumi ayɛ wɔ asɛnka adwuma no mu efisɛ yɛn nyinaa nsɛm nyɛ pɛ. Yehowa nim saa. Nea ehia paa ne sɛ yebeyi yɛn yam ayɛ nea yebetumi nyinaa. Yɛyɛ saa a, ɛkyerɛ sɛ yɛdɔ Onyankopɔn ne yɛn yɔnko nnipa.\nBiribiara a wɔde ahyɛ yɛn nsa no, momma yenyi yɛn yam nyɛ no yiye\nNEA ENTI A EHIA SƐ YEDI NOKWARE\n15-17. (a) Dɛn nti na ehia sɛ ofiehwɛfo di nokware? (b) Mfatoho bɛn na Yesu yɛe a ɛma yehu nea ɛto obi a onni nokware?\n15 Nokwasɛm a ɛto so abiɛsa a ehia sɛ yɛkae ni: Ɛsɛ sɛ yɛyɛ anokwafo. Ebia ofiehwɛfo bi wɔ nimdeɛ na ɔbɔ mmɔden wɔ nneɛma pii mu, nanso sɛ ontie ne wura asɛm na ɔtoto n’adwuma ase a, ne mmɔdenbɔ nyinaa yɛ kwa. Sɛ ofiehwɛfo bi pɛ sɛ n’adwuma kɔ yiye na ɔsɔ ne wura ani a, ehia sɛ ɔyɛ ɔnokwafo. Kae asɛm a Paulo kae yi: “Nea wɔhwehwɛ fi ofiehwɛfo hɔ ne sɛ wobehu sɛ odi nokware.”—1 Kor. 4:2.\n16 Sɛ yedi nokware a, Onyankopɔn behyira yɛn ɔkwan biara so. Nanso yɛanni nokware a, yɛbɛhwere ade. Yesu mfatoho bi si asɛm yi so dua. Ɛfa dwetikɛse a owura bi de maa ne nkoa sɛ wɔmfa nyɛ adwuma ho. Owura no kamfoo nkoa a wodii nokware na wɔde sika no “kɔyɛɛ adwuma” no, na ɔbɔɔ wɔn aba so. Nanso akoa a wamfa sika no anyɛ adwuma no de, owura no kae sɛ ɔyɛ “akoa bɔne,” “onihafo,” obi a “mfaso nni no so.” Owura no gyee dwetikɛse a ɔde maa no no fii ne nsam pamoo no.—Monkenkan Mateo 25:14-18, 23, 26, 28-30.\n17 Bere foforo nso Yesu de asɛm bi kyerɛɛ nea ɛto obi a onni nokware. Ɔkae sɛ: “Na ɔdefo bi wɔ hɔ a ɔwɔ ofiehwɛfo bi, na wɔkaa ne ho asɛm kyerɛɛ no sɛ ɔyɛ n’agyapade basabasa. Enti ɔfrɛɛ no ka kyerɛɛ no sɛ, ‘Dɛn na mete wɔ wo ho yi? Bebu wo fiehwɛ adwuma no ho akontaa, efisɛ wuntumi nhwɛ ofie no so bio.’” (Luka 16:1, 2) Esiane sɛ ofiehwɛfo no yɛɛ ne wura agyapade basabasa nti, oyii no adi. Eyi yɛ asuade kɛse ma yɛn! Ɛsɛ sɛ yɛde nokwaredi yɛ biribiara a Onyankopɔn hwehwɛ fi yɛn hɔ.\nDƐN ENTI NA ƐNYƐ PAPA SƐ YƐDE YƐN HO TOTO AFOFORO HO?\n18. Dɛn nti na ɛnsɛ sɛ yɛde yɛn ho toto afoforo ho?\n18 Yɛn mu biara betumi abisa ne ho sɛ, ‘Meyɛ ofiehwɛfo bɛn?’ Ɛnyɛ papa sɛ yɛde yɛn ho bɛtoto afoforo ho. Bible tu yɛn fo sɛ: “Obiara nsɔ n’ankasa adwuma nhwɛ, ɛno na obenya biribi de ahoahoa ɔno ara ne ho, na ɛnyɛ sɛ ɔde ne ho bɛtoto obi ho.” (Gal. 6:4) Ɛnsɛ sɛ yɛde yɛn ho toto afoforo ho, na mmom ɛsɛ sɛ yehu nea yebetumi ayɛ na yeyi yɛn yam yɛ no yiye. Yɛyɛ saa a, ɛremma yɛnhoman na saa ara na ɛremma yenni awerɛhow. Ɛsɛ sɛ yehu sɛ yɛn tebea betumi asesa. Ebia yare, onyin, ne asɛyɛde ahorow nti yentumi nyɛ pii sɛ kan no. Ebi nso a seesei yɛn tebea bɛma yɛn kwan ma yɛayɛ pii. Sɛ yehu sɛ yebetumi ayɛ pii a, adɛn nti na yɛnyere yɛn ho nyɛ saa?\n19. Sɛ yɛn nsa anka hokwan bi a yɛn ani da so a, dɛn nti na ɛnsɛ sɛ yɛn abam bu?\n19 Ade foforo nso a ɛsɛ sɛ yɛhwɛ ni: Ebia na obi wɔ hokwan bi a yenni nanso yɛn ani gye ho; ɛnsɛ sɛ yɛde yɛn ho toto ne ho. Fa no sɛ onuabarima bi pɛ sɛ onya hokwan som sɛ ɔpanyin wɔ asafo no mu anaa onya dwumadi wɔ ɔmansin anaa ɔmantam nhyiam ase. Ɛyɛ ne kwan so sɛ ɔbɛyere ne ho anya hokwan a ɛte saa. Nanso sɛ yɛn nsa anka hokwan a ɛte saa bere a yɛn ani da so a, ɛnsɛ sɛ yɛma yɛn abam bu. Hokwan bi wɔ hɔ a yɛn nsa renka no nnɛ, gye sɛ daakye, nanso ebia yɛrente ase seesei. Kae sɛ bere bi na Mose bu ne ho sɛ obetumi adi Israelfo no anim afi Egypt, nanso na ehia sɛ ɔtwɛn mfe 40 ansa na wanya hokwan ayɛ saa. Bere a ɔde twɛnee no ma onyaa su a ɛbɛboa no ma wadi ne nuanom asobrakye atuatewfo no anim.—Aso. 7:22-25, 30-34.\n20. Dɛn na yebetumi asua afi Yonatan asɛm no mu?\n20 Ebetumi aba sɛ hokwan bi wɔ hɔ a yɛn nsa renka koraa. Saa na ɛtoo Yonatan. Ná ɔyɛ Saul babarima, enti sɛ ne papa nni hɔ a, anka ɔno na ɔbɛyɛ ɔhene wɔ Israel nyinaa. Nanso Onyankopɔn paw Dawid mmom sɛ ɔnyɛ ɔhene. Ná Dawid yɛ aberantewa koraa, nanso ɔno na ɔpaw no. Dɛn na Yonatan yɛe? Ogye toom, na ɔde ne nkwa mpo too ne nsam bɔɔ Dawid kyidɔm. Yonatan ka kyerɛɛ Dawid sɛ: “Wo na wubedi Israel so hene, na mɛyɛ w’abadiakyiri.” (1 Sam. 23:17) Yonatan amma asɛm no anhaw no, na n’ani ammere Dawid sɛnea ne papa yɛe no. Dɛn na yebetumi asua afi Yonatan asɛm no mu? Sɛ obi nsa ka hokwan bi a, ɛnsɛ sɛ yɛn ani bere, na mmom nea ɛhyɛ yɛn nsa biara ɛsɛ sɛ yɛn ani sɔ na yɛyɛ no yiye. Momma yenya awerɛhyem sɛ, sɛ yɛkɔ wiase foforo no mu a Yehowa bɛma ne nkoa nyinaa anya biribiara a ɛfata a wɔn koma pɛ.\n21. Ɛsɛ sɛ hokwan a yɛanya sɛ afiehwɛfo no ka yɛn dɛn?\n21 Momma yɛnkae sɛ yɛyɛ Onyankopɔn afiehwɛfo a ogye yɛn di. Ɔnhyɛ yɛn so nyɛ yɛn ayayade te sɛ nea ebinom yɛ wɔn nkoa no. Mmom odi yɛn ni, na wama yɛn adwuma kɛse bi sɛ yɛnka asɛmpa no wɔ awiei bere yi mu. Eyi yɛ adwuma a yɛrensan nyɛ bio. Onyankopɔn ama yɛn hokwan bi a yɛn ankasa de bɛkyerɛ sɛnea yɛbɛyɛ adwuma no. Enti momma yɛnyɛ afiehwɛfo a yedi nokware. Momma yenhu sɛ ɛyɛ akwannya kɛse paa sɛ yɛresom Otumfoɔ pumpuni Yehowa.


‘Nea Wote Fii M’anom no, Fa Hyɛ Nnipa Anokwafo Nsa’—2 Timoteo 2:2 | Adesua\n“Fa Wo Ho To Yehowa So na Yɛ Papa”\nMa W’ani Nnye sɛ Onyankopɔn De Wo Pɛ Ama Wo\nAhobrɛase Ho Da So Ara Hia?\nWokɔ Sɔhwɛ Mu Mpo a Wubetumi Akɔ So Abrɛ Wo Ho Ase\n‘Nea Wote Fii M’anom no, Fa Hyɛ Nnipa Anokwafo Nsa’\nKENKAN WƆ Afrikaans Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivian Sign Language Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Dangme Danish Digor Douala Dutch Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Portuguese Portuguese Sign Language Punjabi Quebec Sign Language Quechua (Bolivia) Romanian Romanian Sign Language Russian Russian Sign Language Samoan Sango Sepedi Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu\nƆwɛn-Aban—Nea Adesua Nsɛm Wom | January 2017\n“Nea wote fii m’anom . . . no, ɛno na fa hyɛ nnipa anokwafo nsa na ama wɔn nso wɔafata sɛ wɔkyerɛkyerɛ afoforo.”—2 TIM. 2:2.\nNNWOM: 123, 53\nBere a wɔka kyerɛɛ Ɔhene Dawid sɛ ne ba na obesi Onyankopɔn asɔrefie no, dɛn na ɔyɛe?\nAdɛn nti na ɛsɛ sɛ anuanom a wɔn mfe akɔ anim no boa mmerante ma woso asɛyɛde pii mu?\nSɛ anuanom a wɔn mfe akɔ anim adwuma bedi mmerante nsam a, adwene a ɛfata bɛn na ɛsɛ sɛ mmerante no nya?\n1, 2. Nnipa pii bu wɔn adwuma sɛn?\nNKURƆFO taa de wɔn adwuma bata wɔn din ho. Nnipa pii te nka sɛ, wɔn anuonyam gyina adwuma a wɔyɛ so. Aman bi so no, sɛ obi pɛ sɛ ohu obi a, asɛm baako a ɔtaa bisa ne sɛ, “Adwuma bɛn na woyɛ?”\n2 Ɛtɔ da na Bible reka nnipa bi ho asɛm a, ɛde wɔn adwuma bata wɔn ho. Wohwɛ Bible mu a, wubehu “towgyeni Mateo”; “nhomahyɛfo bi a ɔde Simon”; ne “Luka, yɛn dɔfo oduruyɛfo.” (Mat. 10:3; Aso. 10:6; Kol. 4:14) Sɛ obi nya hokwan anaa adwuma bi wɔ Onyankopɔn som mu a, ɛno nso na wɔde bata ne din ho. Yɛkenkan Bible a yehu Ɔhene Dawid, odiyifo Elia, ne ɔsomafo Paulo. Saa mmarima yi antoto adwuma a Onyankopɔn de maa wɔn no ase. Yɛn nso, sɛ yɛwɔ ɔsom hokwan bi a, ɛsɛ sɛ yeso mu yiye.\n3. Adɛn nti na ehia sɛ anuanom a wɔn mfe akɔ anim tete mmerante? (Hwɛ mfonini a ɛwɔ adesua yi mfiase no.)\n3 Yɛn mu pii wɔ hɔ a, yɛn ani gye ɔsom hokwan a yɛwɔ no ho, na yɛn yam a anka yɛbɛyɛ no afebɔɔ. Nanso awerɛhosɛm ne sɛ, efi Adam bere so nyinaa, awo ntoatoaso kɔ a, na awo ntoatoaso foforo aba. (Ɔsɛnk. 1:4) Wei ayɛ nsɛnnennen ama nokware Kristofo. Adwuma a Yehowa nkurɔfo reyɛ no, emu atrɛw na nneɛma pii abɛka ho. Wei nti ɛho abehia sɛ yɛde abɛɛfo mfiri yɛ nnwuma pii. Saa mfiri yi nso, ɛnnɛ wei ba a, ɔkyena na foforo aba. Yɛn nuanom a wɔn mfe akɔ anim no bi wɔ hɔ a, ebetumi ayɛ den ama wɔn sɛ wɔde mfiri a aba so yi bɛyɛ adwuma. (Luka 5:39) Sɛ wonim mu mpo a, ade rekye a ade resã nyinaa na wɔn ahoɔden so retew. Nanso mmerante deɛ wɔwɔ ahoɔden. (Mmeb. 20:29) Ɛno nti ɛfata sɛ anuanom a wɔn mfe akɔ anim no tete mmerante na wɔde asɛyɛde akɛse hyɛ wɔn nsa. Wɔyɛ saa a, ɛkyerɛ ɔdɔ.—Kenkan Dwom 71:18.\n4. Adɛn nti na ɛyɛ den ma ebinom sɛ hokwan a wɔwɔ no, wɔde bi bɛma afoforo? (Hwɛ adaka a wɔato din “ Nea Enti a Ebinom Mpɛ sɛ Wɔde Asɛyɛde Ma Afoforo.”)\n4 Wɔn a asɛyɛde hyɛ wɔn nsa no, ɛtɔ da a ɛyɛ den ma wɔn sɛ wɔde bi bɛma mmerante. Ebinom suro sɛ anhwɛ a hokwan a ɛda wɔn koma so no befi wɔn nsa. Afoforo nso suro sɛ, sɛ ekodi mmerante nsam a, ebia na wɔanyɛ no sɛnea wɔpɛ. Ebinom nso adwene ne sɛ wonni bere a wɔde bɛtete obi foforo. Anuanom mmerante nso, sɛ wɔmfaa asɛyɛde bebree mmaa mo a, munnya ntoboase; monnyɛ peterepetere.\n5. Nsɛmmisa bɛn na yebesusuw ho wɔ adesua yi mu?\n5 Momma yɛnhwɛ nsɛmmisa mmienu bi. Ɛfa sɛnea asafo mu mpanyimfo de asɛyɛde bɛma afoforo ho. Nea edi kan, dɛn na anuanom a wɔn mfe akɔ anim bɛyɛ de aboa mmerante ama wɔaso asɛyɛde akɛse mu? Adɛn nti na wei ho hia? (2 Tim. 2:2) Nea ɛto so mmienu, sɛ mmerante nya hokwan ne anuanom a wɔwɔ suahu yɛ adwuma a, ɛsɛ sɛ wonya adwempa na wosua biribi fi wɔn hɔ. Adɛn ntia? Yenni kan nhwɛ nea Ɔhene Dawid yɛ de boaa ne ba ma ɔyɛɛ adwuma kɛse bi.\nDAWID BOAA SOLOMON NA ƆTAA N’AKYI\n6. Dɛn na na Ɔhene Dawid pɛ sɛ ɔyɛ, na asɛm bɛn na Yehowa kae?\n6 Dawid kyinkyinii sɛ kobɔni mfe pii. Akyiri yi, ɔbɛyɛɛ ɔhene nyaa fie kama tenaa mu. Ná ɛhaw Dawid paa sɛ Yehowa nni “fie” anaa asɔrefie, enti ɔyɛɛ sɛ obesi bi ama no. Enti ɔka kyerɛɛ odiyifo Natan sɛ: “Hwɛ, me de, mete ofie a wɔde nkyeneduru asi mu, nanso Yehowa apam adaka no si ntamadan mu.” Ɛnna Natan ka kyerɛɛ no sɛ: “Nea ɛda wo koma so biara, yɛ, na nokware Nyankopɔn no di w’akyi.” Nanso na ɛnyɛ Yehowa adwene ne Natan adwene. Enti ɔka kyerɛɛ Natan sɛ ɔnkɔka nkyerɛ Dawid sɛ: “Ɛnyɛ wo na wubesi ofie ama matena mu.” Ɛwom sɛ Yehowa kaa Dawid koma too ne yam maa no awerɛhyem sɛ ɔbɛkɔ so ahyira no, nanso ɔkaa sɛ Dawid ba Solomon na ɔbɛma wasi asɔrefie no. Dawid faa asɛm no sɛn?—1 Be. 17:1-4, 8, 11, 12; 29:1.\n7. Asɛm a Yehowa kae no, Dawid faa no sɛn?\n7 Dawid ammobɔ ne nsa antena ne baabi. Saa ara nso na wansu angu ne yam sɛ obi na obesi asɔrefie no agye ho anuonyam. Ampa-ne-ampa ara wɔbɛfrɛɛ dan no Solomon asɔrefie na ɛnyɛ Dawid asɔrefie. Ɛwom, ɛbɛyɛ sɛ ɛyɛɛ Dawid yaw sɛ wantumi anyɛ nea ɛda ne koma so no. Nanso ofi ne komam boaa adwuma no. Oyii ne yam boaboaa adwumayɛfo ano. Afei nso, ɔboaboaa dade, kɔbere, dwetɛ, sika, ne nnua ano guu hɔ. Anso hɔ ara, ɔsan hyɛɛ Solomon nkuran sɛ, “Enti afei me ba, Yehowa nni w’akyi na ensi wo yiye, na si Yehowa wo Nyankopɔn fie no sɛnea ɔkae wɔ wo ho no.”—1 Be. 22:11, 14-16.\n8. Adɛn nti na ɛbɛyɛ sɛ Dawid nyaa adwene sɛ Solomon rentumi nyɛ adwuma no? Nanso dɛn na Dawid yɛe?\n8 Kenkan 1 Beresosɛm 22:5. Ɛbɛyɛ sɛ Dawid nyaa adwene sɛ Solomon rentumi nyɛ adwumasono a ɛte saa no. Adeɛ yi yɛreka yi, na asɔrefie no yɛ “kokuroo.” Solomon nso, saa bere no na ɔyɛ “abofra,” na “na ɔyɛ mmerɛw.” Nanso na Dawid nim sɛ Yehowa bɛboa Solomon ama wayɛ adwuma no. Enti Dawid hwɛɛ nea obetumi ayɛ de aboa adwuma no. Wei nti ɔboaboaa nneɛma pii ano guu hɔ maa Solomon.\nTETE AFOFORO NA W’ANI NNYE\nSɛ yehu sɛ mmerante aso asɛyɛde akɛse mu a, ɛma yɛn ani gye (Hwɛ nkyekyɛm 9)\n9. Sɛ wɔn a wɔn mfe akɔ anim de asɛyɛde hyɛ afoforo nsa a, ɔkwan bɛn so na ɛma wɔn ani gye? Ma nhwɛso.\n9 Asafo mu mpanyimfo a mo mfe akɔ anim, sɛ ɛho behia sɛ mode mo adwuma ma mmerante a, mommma ɛnnhaw mo. Mmom, munhu sɛ, sɛ motete mmerante ma woso adwuma no mu a, ɛboa ma adwuma no kɔ so. Sɛ mpanyimfo tete mmerante ma wonya nkɔanim, na akyiri yi wɔn nnwuma kodi mmerante no nsam a, ɛsɛ sɛ mpanyimfo no ma wɔn ani gye paa. Wo deɛ, yɛnyɛ mfatoho bi. Fa no sɛ agya bi rekyerɛ ne ba sɛnea yɛka kar. Sɛ abofra no sua a, ne deɛ ara ne sɛ ɔbɛhwɛ nea ne papa reyɛ. Nanso sɛ onyin a, agya no kyerɛkyerɛ biribiara mu kyerɛ no. Afei sɛ odu baabi a mmara ma kwan sɛ ɔka kar a, papa no ma ofi ase ka kar no bi na ɔtenetene no. Ɛtɔ da a, papa no ka kakra a, na wama ne ba no nso aka bi. Ɛdede mu ara, ebedu baabi no, papa no mfe nti, na wagyaw kar no ama ne ba no. Wohwɛ a, ɛbɛyɛ papa no yaw sɛ ne ba no nko ara na ɛreka kar no? Dabida! N’ani begye paa sɛ ne ba no retwiw no. Mo a mo mfe akɔ anim nso, sɛ motete mmerante ma woso asɛyɛde mu wɔ asafo no mu a, mo ani begye paa.\n10. Ná Mose bu anuonyam ne tumidi sɛn?\n10 Yɛn a yɛn mfe akɔ anim no, ɛsɛ sɛ yɛhwɛ yiye na yɛanyɛ ahoɔyaw. Wo deɛ, hwɛ nea Mose yɛe bere a ebinom fii ase yɛɛ wɔn ade sɛ adiyifo wɔ Israelfo nsraban mu no. (Kenkan Numeri 11:24-29.) Mose somfo Yosua kae sɛ ɔmma wonnyae. Ebia n’adwene yɛɛ no sɛ nkurɔfo no pɛ sɛ wogye Mose anuonyam ne ne tumi. Nanso Mose ka kyerɛɛ Yosua sɛ: “Adɛn, woretwe ninkunu ama me anaa? Dabi, minyae a anka Yehowa nkoa nyinaa yɛ adiyifo, efisɛ Yehowa de ne honhom bɛma wɔn!” Mose huu sɛ nea nkurɔfo no reyɛ no, Yehowa nsa wom. Ɛnyɛ anuonyam na na ehia Mose. Ɔno deɛ, ɛkaa ne nko a, anka Yehowa asomfo nyinaa wɔ saa honhom mu akyɛde no bi. Yɛn nso, sɛ hokwan bi a anka yebetumi anya wɔ asafo no mu kodi obi nsam a, ɛyɛ a yɛn ani gye te sɛ Mose anaa?\n11. Dɛn na onua bi kae bere a ɔde hokwan a ɔwɔ maa onua foforo no?\n11 Ɛnnɛ, anuanom pii de wɔn ahoɔden ayɛ ɔsom adwuma no mfe bebree, na wɔatete afoforo ama wɔaso asɛyɛde akɛse mu. Wo deɛ, yɛnhwɛ onua bi a yɛfrɛ no Peter. Ɔde bɛboro mfe 74 ayɛ bere nyinaa som adwuma no. Mfe 74 no, ɔde emu 35 yɛɛ adwuma wɔ baa dwumadibea bi wɔ Europe. Ɔsom Dwumadibea a ɛwɔ hɔ no, ɔno na na ɔda no. Ɔyɛɛ adwuma no kyɛe paa; nnansa yi ara na saa hokwan no akodi onua bi a yɛfrɛ no Paul nsam. Peter anyin sen Paul, na ɔde mfe pii tetee Paul. Wobisaa Peter sɛ, seesei a adwuma no akodi onua foforo nsam no, ɔte nka sɛn? Peter yii ano sɛ: “Ɛyɛ me dɛ paa sɛ yɛatete anuanom a wotumi so asɛyɛde akɛse mu; wɔyɛ no yiye nso.”\nMA W’ANI NSƆ ANUANOM A WƆN MFE AKƆ ANIM\n12. Rehoboam ho asɛm a ɛwɔ Bible mu no, dɛn na ɛsɛ sɛ yesua fi mu?\n12 Ɔhene Solomon wui no, ne ba Rehoboam na odii n’ade. Ná Rehoboam hia akwankyerɛ a ɔde bɛyɛ n’adwuma no, enti odii kan kɔɔ mpanyimfo no hɔ kobisaa wɔn adwene. Nanso wamfa mpanyimfo no afotu anyɛ asɛm! Mmom mmerante a ɔne wɔn sii so a wotu no fo no, wɔn na otiee wɔn. Nea efii mu bae deɛ, na ɛnyɛ koraa. (2 Be. 10:6-11, 19) Ɛdɛn na yesua fi mu? Nyansa wom sɛ yebegye afotu wɔ mpanyimfo a wɔwɔ suahu hɔ na yɛasusuw ho yiye. Wei nkyerɛ sɛ kyenkyen ara a, sɛnea mpanyimfo yɛ nneɛma no, saa ara na ɛsɛ sɛ mmerante nso yɛ no. Nanso sɛ mpanyimfo de afotu anaa akwankyerɛ ma mmerante a, ehia sɛ wodwen ho yiye; ɛnsɛ sɛ wɔpere wɔn ho bɔ gu.\n13. Ɔkwan bɛn so na ɛsɛ sɛ mmerante ne anuanom a wɔn mfe akɔ anim bom yɛ adwuma?\n13 Ɛtɔ da a, wɔde hokwan ma mmerante ma wɔhwɛ nnwuma bi so, wobɛhwɛ koraa na wɔn a wɔn mfe akɔ anim ka ho. Ɛwom sɛ hokwan no akodi mmerante nsam deɛ, nanso ɛyɛ papa sɛ wobesua biribi afi wɔn a wɔn mfe akɔ anim no hɔ ansa na wɔasi gyinae. Wobɛkae a, yɛkaa sɛ Paul asi Peter anan rehwɛ Betel dwumadibea bi so. Paul kae sɛ, “Migyee bere kɔɔ Peter nkyɛn kɔpɛɛ nyansahyɛ, na meka kyerɛɛ anuanom a me ne wɔn yɛ adwuma no sɛ wɔnyɛ saa ara.”\n14. Sɛnea Timoteo ne Paulo boom yɛɛ adwuma no, ɛdɛn na yesua fi mu?\n14 Aberante Timoteo ne ɔsomafo Paulo boom yɛɛ adwuma mfe pii. (Kenkan Filipifo 2:20-22.) Paulo kyerɛw Korintofo no sɛ: “Meresoma Timoteo a ɔyɛ me ba dɔfo ne ɔnokwafo Awurade mu aba mo nkyɛn; na ɔno na ɔbɛtwe mo adwene aba akwan a mefa so wɔ Kristo Yesu mu no so, sɛnea merekyerɛkyerɛ baabiara wɔ asafo biara mu.” (1 Kor. 4:17) Asɛm tiawa yi ma yehu sɛ, bere a Paulo ne Timoteo reyɛ adwuma no, na mframa mfa wɔn ntam koraa. Paulo tɔɔ ne bo ase kyerɛɛ Timoteo ‘akwan a ɔfa so wɔ Kristo Yesu mu.’ Timoteo nso suaa no yiye, enti Paulo pɛɛ n’asɛm. Ná Paulo wɔ ahotoso sɛ Timoteo betumi de Korintofo no honhom fam ahiade ama wɔn. Ɛnnɛ nso, sɛ mpanyimfo retete mmarima ama wɔadi asafo no anim a, nea Paulo yɛe no betumi aboa wɔn.\nEHIA SƐ YƐN NYINAA YƐ YƐN FAM DEƐ\n15. Sɛ nsakrae bi ba na ɛka yɛn a, afotu a Paulo de maa Kristofo a ɛwɔ Roma no bɛboa yɛn sɛn?\n15 Bere a yɛte mu yi, nneɛma sesa ntɛmntɛm. Yehowa ahyehyɛde no fã a ɛwɔ asase so no mu retrɛw wɔ akwan pii so. Nkɔanim nso deɛ, ɛne nsakrae na ɛnam. Sɛ nsakrae yi bi ka yɛn a, ɛnna fam. Nanso sɛ yɛbrɛ yɛn ho ase na yɛde nea Yehowa pɛ di kan a, ɛbɛboa yɛn. Yɛyɛ saa a, ɛde koroyɛ ba. Paulo kyerɛw Kristofo a ɛwɔ Roma no sɛ: “Menam adom a wɔde ama me no so ka kyerɛ mo mu biara sɛ ommmu ne ho nntra nea ɛsɛ; na mmom onnwen nnya anidahɔ adwene, sɛnea Onyankopɔn asusuw gyidi akyekyɛ ama obiara no. Na sɛnea yɛwɔ akwaa bebree wɔ nipadua koro mu, na akwaa no nyinaa nni dwuma koro no, saa ara na yɛn nso, ɛwom sɛ yɛdɔɔso de, nanso yɛyɛ nipadua koro wɔ Kristo mu.”—Rom. 12:3-5.\n16. Dɛn na mmerante ne wɔn a wɔn mfe akɔ anim ne wɔn yerenom betumi ayɛ ama asomdwoe ne koroyɛ atena Yehowa ahyehyɛde no mu?\n16 Sɛ yɛn tebea te sɛn oo, sɛ ɛte sɛn oo, momma yɛn nyinaa nyɛ adwuma mfa mmoa Yehowa Ahenni no. Anuanom a mo mfe akɔ anim, montete mmerante. Anuanom mmerante nso, sɛ yɛde asɛyɛde hyɛ mo nsa a, munso mu, mommrɛ mo ho ase, na mummu wɔn a wɔn mfe akɔ anim no. Mmea awarefo nso, munsua Akwila yere Priskila. Bere a wɔn tebea sesae no, wanyi ne kunu baako anhyɛ ne nsa; ɔbataa ne ho denneennen.—Aso. 18:2.\n17. Ahotoso bɛn na na Yesu wɔ wɔ n’asuafo no mu? Adwuma bɛn na ɔtetee wɔn sɛ wɔnyɛ?\n17 Sɛ yɛreka sɛnea yɛtete afoforo de asɛyɛde akɛse hyɛ wɔn nsa a, Yesu da mu fua. Ná onim sɛ ɔbarima bɛyɛɛ bi na wammɛyɛ ne nyinaa. Enti ohuu sɛ ɔsom adwuma a ɔbɛyɛɛ no asase so no bɛba awiei ama afoforo atoa so. Ɛwom sɛ na n’asuafo no tɔ sin deɛ, nanso na ɔwɔ wɔn mu ahotoso. Enti ɔka kyerɛɛ wɔn sɛ wɔbɛyɛ nnwuma akɛse asen no mpo. (Yoh. 14:12) Yesu tetee wɔn yiye, enti wotumi kaa asɛmpa no wɔ wiase baabiara saa bere no.—Kol. 1:23.\n18. Nhyira bɛn na yɛrehwɛ kwan, na dɛn na yebetumi ayɛ seesei?\n18 Bere a Yesu de ne nkwa bɔɔ afɔre wiei no, Onyankopɔn nyanee no kɔɔ soro na ɔde nnwuma pii hyɛɛ ne nsa. Ɔmaa no tumi a ‘ɛkorɔn koraa sen aban ne tumi ne ahoɔden ne mpanyinni nyinaa.’ (Efe. 1:19-21) Sɛ yedi nokware kosi owu mu ansa na Harmagedon aba a, Onyankopɔn benyan yɛn akɔ wiase foforo no mu. Yɛkɔ hɔ a, yebenya nnwuma pii ayɛ ama yɛn koma atɔ yɛn yam. Enkosi saa bere no, ɛsɛ sɛ yɛn nyinaa yɛ adwuma bi a ɛho hia paa. Ɛne sɛ, yɛbɛka asɛmpa no na yɛaboa nkurɔfo ama wɔabɛyɛ asuafo. Ɛnde sɛ yɛyɛ mpanyin oo, mmofra oo, momma yɛn nyinaa nkɔ so ‘nyɛ pii wɔ Awurade adwuma no mu.’—1 Kor. 15:58.\nNEA ENTI A EBINOM MPƐ SƐ WƆDE ASƐYƐDE MA AFOFORO\nWosuro sɛ wɔrennya adwuma no ho anuonyam.\nNanso Yehowa na anuonyam nyinaa yɛ ne dea.—Dw. 115:1.\nAdwuma a wɔn ani gye ho no, wɔmpɛ sɛ wogyaa mu.\nNanso wotete afoforo a w’ani gye.—Aso. 20:35.\nWosuro sɛ ekodi afoforo nsam a, wɔrenyɛ no yiye.\nNanso Onyankopɔn betumi aboa afoforo ama wɔayɛ adwuma no.—Dw. 37:5.\nWɔte nka sɛ wɔn nsa nni mu a ɛrenyɛ yiye.\nNanso ɛsɛ sɛ yegye tom sɛ Yehowa na ɔyɛ biribiara.—Yes. 45:6, 7.\nƐyɛ wɔn sɛ wonni bere a wɔde bɛtete afoforo.\nNanso sɛ yɛtete afoforo a, ɛnyɛ bere sɛe; yebenya so mfaso daakye.—Efe. 5:15, 16.\nƆWƐN-ABAN—NEA ADESUA NSƐM WOM January 2017


Забур 54 CARS - Nnwom 54 AKCB\nDawid “maskil” dwom. Ɔtoo no bere a Sififo kɔka kyerɛɛ Saulo se, “Dawid abehintaw wɔ yɛn mu.”\n1Ao, Onyankopɔn, gye me wɔ wo din mu;\nfa wo tumi bu me bem.\n2Ao, Onyankopɔn, tie me mpaebɔ;\ntie mʼanom nsɛm.\n3Ahɔho retow ahyɛ me so.\nAtirimɔdenfo rehwehwɛ me akum me;\nnnipa a wɔmmfa Onyankopɔn nyɛ hwee.\n4Ampa ara, Onyankopɔn ne me boafo;\nAwurade ne me hwɛfo.\n5Ma mmusu nkyim mmra wɔn a wodi me ho nseku no so;\nwo nokwaredi mu, sɛe wɔn.\n6Mefi me pɛ mu abɔ afɔre ama wo;\nAwurade, meyi wo din ayɛ,\n7Woagye me afi me haw nyinaa mu,\nna mʼani ahu nkonimdi wɔ mʼatamfo so.\nAKCB : Nnwom 54


ኤርምያስ 26 NASV - Yeremia 26 AKCB\nOwu Hunahuna Yeremia\n1Yehoiakim a ɔyɛ Yudahene Yosia babarima adedi mfiase mfe no, saa asɛm yi fi Awurade nkyɛn bae: 2“Sɛɛ na Awurade se: Gyina Awurade fi mu adiwo hɔ, na ka kyerɛ nnipa a wofi Yuda nkurow mu bɛsom wɔ Awurade fi mu nyinaa. Ka nea mehyɛ wo no nyinaa kyerɛ wɔn; nyi asɛm biara mfi mu. 3Ebia wobetie, na wɔn mu biara asan afi nʼakwammɔne so. Sɛ ɛba saa a, mɛtwɛn, na meremfa amanehunu a wɔn bɔne nti mepɛɛ sɛ mede ba wɔn so no mma bio. 4Ka kyerɛ wɔn se, ‘Nea Awurade se ni: Sɛ moantie me, na moanni me mmara a mahyɛ mo no so, 5na sɛ moantie nsɛm a mʼasomfo adiyifo a mesoma wɔn mo nkyɛn bere biara no ka kyerɛ mo no a, (mpo munntiee wɔn), 6ɛno de, mɛyɛ ofi yi sɛ Silo, na kuropɔn yi ayɛ nnome wɔ asase so aman nyinaa mu.’ ”\n7Asɔfo, adiyifo ne nnipa no nyinaa tee sɛ Yeremia reka saa nsɛm yi, wɔ Awurade fi hɔ. 8Na Yeremia wiee nsɛm a Awurade ka kyerɛɛ no se ɔnka nkyerɛ nnipa no nyinaa no ka no, asɔfo no, adiyifo ne nnipa no nyinaa tow hyɛɛ ne so kae se, “Ɛsɛ sɛ wuwu! 9Adɛn na wohyɛ nkɔm wɔ Awurade din mu se, ofi yi bɛyɛ sɛ Silo na kuropɔn yi bɛda mpan a obiara ntena mu ana?” Na nnipa no nyinaa betwaa Yeremia ho hyiaa wɔ Awurade fi hɔ.\n10Bere a Yuda adwumayɛfo tee saa nsɛm yi no, wofii ahemfi hɔ foro kɔɔ Awurade fi kɔtenaa ofi no Pon Foforo no ano. 11Na asɔfo no ne adiyifo no ka kyerɛɛ adwumayɛfo no ne nnipa no nyinaa se, “Ɛsɛ sɛ wobu saa ɔbarima yi kumfɔ, efisɛ wahyɛ nkɔm atia kuropɔn yi. Moate wɔ mo asom!”\n12Na Yeremia kasa yii ne ho ano wɔ adwumayɛfo ne nnipa no nyinaa anim se, “Awurade somaa me se, memmɛhyɛ nkɔm ntia ofi yi ne kuropɔn yi sɛnea moate no nyinaa. 13Na afei monteɛteɛ mo akwan ne mo nneyɛe, na monyɛ osetie mma Awurade, mo Nyankopɔn. Na Awurade bɛtwɛn, na ɔremfa amanehunu a ɔpɛɛ sɛ ɔde ba mo so no mma bio. 14Me de, mewɔ mo nsam; mubetumi ayɛ me sɛnea eye na ɛteɛ wɔ mo ani so. 15Nanso monkae se, sɛ mukum me a, moahwie mogya a edi bem agu, na so afɔdi bɛba mo so, kuropɔn yi so ne wɔn a wɔtete mu no so; na nokware Awurade na wasoma me sɛ memmɛka nsɛm yi nyinaa ngu mo asom.”\n16Na adwumayɛfo no ne nnipa no nyinaa ka kyerɛɛ asɔfo no ne adiyifo no se, “Ɛnsɛ sɛ wobu saa ɔbarima yi kumfɔ! Wakasa akyerɛ yɛn wɔ Awurade, yɛn Nyankopɔn din mu.”\n17Na asase no so mpanyimfo no mu bi sɔree, na wɔka kyerɛɛ bagua no nyinaa se, 18“Mika a ofi Moreset hyɛɛ nkɔm wɔ Yudahene Hesekia bere so ka kyerɛɛ Yudafo nyinaa se, ‘Sɛɛ na Asafo Awurade se:\n“ ‘Wobefuntum Sion te sɛ afuw.\nNa Yerusalem bɛyɛ mmubui\nna asɔredan no koko bɛyɛ sɛ nkɔ a nkyɛkyerɛ afuw wɔ so.’\n19Na Yudahene Hesekia anaa Yudani bi kum no ana? Hesekia ansuro Awurade ansrɛ ne hɔ adom? Na ɛno amma Awurade antwɛn sɛ obeyi amanehunu a ɔpɛɛ sɛ ɔde ba wɔn so no amfi wɔn so ana? Yɛreyɛ de amanehunu kɛse aba yɛn ankasa so!”\n20(Semaia babarima Uria a, ofi Kiriat-Yearim no nso yɛ ɔbarima foforo a ɔhyɛɛ nkɔm wɔ Awurade din mu; ɔhyɛɛ nkɔm koro yi ara tiaa saa kuropɔn yi ne saa asase yi, sɛnea Yeremia yɛe no. 21Bere a ɔhene Yehoiakim ne ne mpanyimfo ne nʼadwumayɛfo nyinaa tee ne nsɛm no, ɔhene no pɛɛ sɛ okum no, nanso Uria tee no, ɔde ehu guan kɔɔ Misraim. 22Ɔhene Yehoiakim somaa Akbor babarima Elnatan ne mmarima bi kɔɔ Misraim. 23Wɔde Uria fii Misraim bae, na wɔde no kɔmaa ɔhene Yehoiakim. Ɔma wɔde afoa kum no na wɔtow ne funu kyenee kwasafo asiei.)\n24Afei nso, na Safan babarima Ahikam gyina Yeremia akyi, enti wɔamfa no amma dɔm no sɛ wonkum no.\nAKCB : Yeremia 26


Onyankopɔn Werɛ Tumi How—Dɛn na Yɛbɛyɛ Ama N’ani Agye? | Momfa Nkyerɛkyerɛ Mo Mma\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Maltese Mongolian Norwegian Nzema Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nObi ayɛ wo ade ama ɛho yaw nti woadi awerɛhow asu pɛn?— * Ebetumi aba sɛ ebi ato yɛn nyinaa pɛn. Nanso ɛtɔ da a ɛnyɛ yɛn nipadua mu na yɛte yaw no. Ebia na obi akeka wo ho nsɛm a ɛnyɛ nokware akyerɛ nkurɔfo. Sɛ wote biribi saa a, ɛremma wo werɛ nhow anaa?— Sɛ yɛkeka atosɛm fa Onyankopɔn ho a, ɔno nso ne werɛ how. Ma yɛnka eyi ho asɛm kakra na yɛnhwɛ nea yɛyɛ a Onyankopɔn werɛ renhow na mmom n’ani begye.\nBible kyerɛ sɛ nnipa bi kae sɛ wɔdɔ Onyankopɔn, nanso “wɔhow ne werɛ.” Wɔmaa Onyankopɔn “dii wɔn ho yaw” paa! Obiara ntumi nyɛ Yehowa Nyankopɔn biribi mma no nte yaw ne nipadua mu efisɛ ɔno ne ade nyinaa so Tumfoɔ no. Ɛnde, ma yɛnhwɛ nea enti a yɛantie Yehowa a, ɛma ne werɛ how.\nNnipa baanu a Yehowa dii kan bɔɔ wɔn asase so no ma odii yaw pii. Onyankopɔn de wɔn tenaa Paradise asase so baabi a wɔfrɛ hɔ “Eden turom.” Wunim saa nnipa baanu no?— Adam na odi kan, na akyiri yi Hawa nso bae. Ma yɛnhwɛ nea wɔyɛe a ɛmaa Yehowa dii awerɛhow.\nBere a Yehowa de wɔn kɔtenaa turom hɔ no, ɔka kyerɛɛ wɔn sɛ wɔnhwɛ turo no so. Ɔsan ka kyerɛɛ wɔn sɛ anka wɔnwo na wɔne wɔn mma no ntena turom hɔ daa. Nanso adebɔne bi sii ansa na Adam ne Hawa rewo. Wunim nea esii?— Ɔbɔfo bi maa Hawa yɛɛ Yehowa so asoɔden na akyiri yi Adam nso dii n’akyi. Ma yɛnhwɛ nea esii.\nƆbɔfo no maa ɛyɛɛ sɛ ɔwɔ paa na ɔrekasa. Nea Hawa tee no yɛɛ no dɛ; ɔwɔ no ka kyerɛɛ no sɛ ‘ɔbɛyɛ sɛ Onyankopɔn.’ Enti ɔyɛɛ nea ɔwɔ no kae no. Wunim nea ɔwɔ no kae sɛ ɔnyɛ?—\nAduaba a na Yehowa aka akyerɛ Adam sɛ ɛnsɛ sɛ wodi bi no, Hawa dii. Ansa na Onyankopɔn rebɔ Hawa no, na waka akyerɛ Adam sɛ: “Turom ha nnua nyinaa, di bi. Na papa ne bɔne ho nimdeɛ dua no de, nni bi, efisɛ da a wubedi bi no, owu na wubewu.”\nNá Hawa nim saa mmara no. Nanso ɔkɔɔ so hwɛɛ dua no, na ohui sɛ “dua no ye sɛ wodi bi na wohwɛ a, ɛyɛ akɔnnɔ . . . Enti ɔtew n’aba no bi na odii.” Akyiri yi ɔmaa Adam aduaba no bi, “na odii.” Wohwɛ a, dɛn na ɛmaa Adam yɛɛ saa?— Ná Adam dɔ Hawa sen Yehowa. Enti ɔyɛɛ nea ɛbɛma Hawa ani agye, na ɛnyɛ nea ɛbɛma Onyankopɔn ani agye. Nanso Yehowa na ɛsɛ sɛ yetie no sen obi foforo biara!\nWokae ɔwɔ a ɔkasa kyerɛɛ Hawa no? Sɛnea obi betumi ama ayɛ sɛ akuaba rekasa no, saa ara na obi ma ɛyɛɛ te sɛ nea ɔwɔ no rekasa. Ɛnne a Hawa te fii ɔwɔ no hɔ no, na ɛyɛ hena nne?— Ná ɛyɛ “ɔwɔ dedaw no, nea wɔfrɛ no Ɔbonsam ne Satan” no.\nWunim nea wobɛyɛ ama Yehowa ani agye?— Nea wobɛyɛ ama Yehowa ani agye ne sɛ wobɛyere wo ho atie n’asɛm bere nyinaa. Satan aka sɛ obetumi ama obiara ayɛ nea ɔno pɛ. Enti Yehowa ka kyerɛ yɛn sɛ: “Me ba, yɛ onyansafo, na ma me koma ntɔ me yam, na manya asɛm abua nea otwa me mpoa.” Satan twa Yehowa mpoa anaa odi ne ho fɛw. Ose obetumi ama obiara biara agyae Yehowa som. Enti tie Yehowa na som no na ama n’ani agye! Wobɛyere wo ho atie no na woasom no anaa?—\nDwom 78:40, 41\nAdiyisɛm 12:9; Mmebusɛm 27:11


1. Dɛn nti na wɔn a wɔsom Onyankopɔn no nyinaa ani gye Yesu mmɛ ahorow no ho?\nBERE a Yesu ne n’asuafo wɔ hɔ no, obuu mmɛ anaasɛ ɔyɛɛ mfatoho ahorow pii. Eyinom kyerɛ nea ɛwɔ ɔsoro Ahenni no muni a obi bɛyɛ no mu. Ɛkyerɛ ɔkwan a ɛsɛ sɛ Ahenni no difo “kuw ketewa” no, ne wɔn nso a wobenya daa nkwa wɔ asase so wɔ saa Ahenni no ase no fa so. “Nguan foforo” yi nso ani gye sɛ wobehu nkɔmhyɛ ahorow a ɛfa Ahenni no ho no, na wɔde anibere bɔ mpae denneennen sɛ ‘ɛmmra.’—Luka 12:32; Yohane 10:16; 1 Tesalonikafo 5:16-20.\n2, 3. (a) Dɛn nti na Yesu de mfatoho ahorow dii dwuma? (b) Dɛn nti na afoforo a wɔnyɛ n’asuafo no ante ase? (d) Dɛn nti na ɛsɛ sɛ yɛde nsiyɛ sua Onyankopɔn Asɛm na yɛanyɛ sɛ wɔn a wɔka wɔn ho asɛm wɔ Mateo 13:13-15 no?\n2 Yesu buu mmɛ yi mu biako kyerɛɛ nkurɔfo no akyi no, asuafo no baa ne nkyɛn bebisae sɛ: “Adɛn na wokasa kyerɛ wɔn mmebu mu?” Yesu buae sɛ:\n“Mo de, wɔde ama mo sɛ munhu ɔsoro ahenni mu ahintasɛm no, na wɔn de, wɔmfa mmaa wɔn.” (Mateo 13:10, 11)\nNa dɛn nti na wɔamfa amma wɔn? Efisɛ na wɔmpɛ sɛ wɔbɔre kɔ mu konya ne nsɛm no mu ntease a emu dɔ kyɛn so, sɛnea ɛbɛyɛ na wɔn koma aka wɔn ma wɔayɛ ade ama “asɛmpa” no. Wɔammu Ahenni no sɛ “ademude” anaasɛ “ahene . . . a ne bo yɛ den.”—Mateo 13:44-46.\n3 Yesu faa Yesaia nkɔmhyɛ no mu asɛm kae sɛ na ɛreba mu wɔ saa nkurɔfo a wonni gyidi no ho, sɛ: “Ɔte de, mobɛte, na morente ase; na ohu nso mubehu, na morenhu mu. Efisɛ ɔman yi koma apirim, na wɔn aso ayɛ den, na wɔamuamua wɔn ani na wɔamfa wɔn ani anhu, na wɔamfa wɔn aso ante, na wɔamfa wɔn koma ante ase, na wɔannan wɔn ho, na mansa wɔn yare.” (Mateo 13:13-15) Ɛsɛ sɛ ɛyɛ yɛn pɛ sɛ yɛbɛkwati sɛ yɛbɛyɛ sɛ saa nkurɔfo a wɔnkyerɛ anisɔ no. Ɛnde, momma yɛmmata Onyankopɔn Asɛm no sua ho.\n4. (a) Koma horow bɛn na antumi annya asɛm no mu mfaso? (b) Sɛ yɛbɔ mmɔden sɛ yɛbɛte asɛm no ase a, wobehyira yɛn dɛn?\n4 Wɔ Yesu bɛ a ofii ase wɔ Mateo ti 13:3-8 no mu no, ɔkaa n’ankasa ho asɛm sɛ “ogufo” a ogu aba. Ogu “ahenni no ho asɛm” wɔ koma ahorow ahorow mu. Nnipa bi koma te sɛ kwankyɛn asase. Ansa na aba no begye ntini no, Ɔbonsam soma ne nkurɔfo a wɔte sɛ “nnomaa” ma wobehwim “asɛm no fi wɔn komam, na wɔannye anni na wɔannye wɔn nkwa.” Koma afoforo nso te sɛ ɔbotan so asase. Mfiase no, wɔde anigye gye asɛm no, nanso afei afifide a enyinii no kisaw wɔ sɔhwɛ anaa ɔtaa mu. Aba no bi kogu “nsɔe” mu, baabi a “asetra yi mu dadwen ne haw ne ahonya ne anigyede” mia no. Ah, nanso “aba” a wogui asase pa mu no nso wɔ hɔ!\n“Ɔne nea ɔte asɛm no, na ɔte ase; ɔno na ɔsow mu aba, obi sow ɔha, obi aduosia, obi aduasa.” (Mateo 13:18-23; Marko 4:3-9, 14-20; Luka 8:4-8, 11-15)\nYiw, sɛ yegye asɛm no gu koma pa a ɛkyerɛ anisɔ mu na yɛde yɛn ho ma Onyankopɔn Ahenni no ho dwumadi a, obehyira yɛn na yɛn som kronn a yɛde ma Onyankopɔn no bɛyɛ nea ɛsow aba ankasa!\n5. (a) Mfatoho foforo bɛn na afei wɔhyɛ yɛn nkuran sɛ yɛnhwɛ no yiye? (b) Dɛn nti na “onipa” yi rentumi nyɛ Awurade Yesu?\n5 Wɔ Nsɛmpa no mu no, Marko kyerɛwtohɔ no nkutoo na bere a ɛde “ogufo” ho bɛ no ama akyi no, ɛde mfatoho bi a ɛfa “ogufo” foforo ho toa so. Bere tiaa bi ansa na Yesu de mfatoho yi rema no, ɔka kyerɛɛ n’asuafo no kokoam sɛ: “Monhwɛ yiye nea mote no ho!” Ɛno na afei ɔde ɛbɛ no toaa so sɛ:\n“Sɛnea Onyankopɔn ahenni te ni: Ɛte sɛ onipa bi gu aba wɔ fam, na ɔda na onyan anadwo ne awia, na aba no fifi, na enyin, na onnim sɛnea ɛyɛe.” (Marko 4:24-27)\nƐda adi pefee sɛ “onipa” yi nyɛ Awurade Yesu Kristo a wɔahyɛ no anuonyam no, efisɛ na enhia no asase so anadwo nna bio. Na ɛrenteɛ nso sɛ wɔbɛka sɛ Onyankopɔn Ba a ɔne n’Agya yɛɛ adwuma bɔɔ nneɛma nyinaa no ‘nnim’ sɛnea nneɛma nyin. (Kolosefo 1:16) Enti yetumi hu fi nsɛm afoforo a ɛka ho no mu sɛ “onipa” no fa Kristoni ankorankoro a ɛsɛ sɛ ‘ɔde n’adwene si’ nsɛm a ɛfa “Onyankopɔn ahenni” ho so no ho.\n6. Nneɛma abien bɛn na ɛsɛ sɛ “ogufo” biara hwɛ no yiye, na dɛn ntia?\n6 Ɛsɛ sɛ “ogufo” biara hwɛ su ko a ɔde gu aba, ne tebea ko a ogu aba no wom no nso. Bere a yɛbɔ mmɔden sɛ yebenya Kristofo su horow no, “asase” anaa nnipa a yɛne wɔn bɔ no betumi anya yɛn nipasu so nkɛntɛnso pa anaa nkɛntɛnso bɔne a yɛn adwene mma so—sɛ́ ɛyɛ asafo no mu anaa akyi no. (Fa toto 1 Korintofo 15:33 ho.) Awiei no, “awi a anyin” no bepue bɛtem no mu, na yɛakotwa. (Marko 4:28, 29) Ehia yiye sɛ “kuw ketewa” no mufo, ne wɔn a wɔhwehwɛ daa nkwa wɔ Onyankopɔn Ahenni nhyehyɛe no mu nyinaa nso, hwɛ yiye wɔ nea wogu ne baabi a wogu ho bere a wɔpɛ sɛ wonya Kristo su no bi no!—Efesofo 4:17-24; Galatifo 6:7-9.\nATORO AHENNI BI\n7. Mmɛ ahorow no boa yɛn ma yebu Ahenni no dɛn?\n7 Marko asɛm no ka Yesu ho asɛm sɛ ɔkɔ so ka sɛ:\n“Dɛn ho na yɛde Onyankopɔn ahenni bɛto? Anaasɛ ɛbɛ bɛn na yebebu wɔ ho?” (Marko 4:30)\nAfei ɔto nsa frɛ yɛn sɛ yɛnhwɛ Ahenni no wɔ ɔkwan foforo so. Ampa, mfatoho ahorow yi boa yɛn ma yehu Ahenni no wɔ akwan horow so, sɛnea ebia yɛbɛhwehwɛ ɔdan bi mu ne akyi ahwɛ sɛnea ɛte, na yɛafi mmeae horow nso ayɛ saa no.\n8. (a) Dɛn nti na entumi nyɛ Ahenni adedifo no ho asɛm na onyin a ɛyɛ nwonwa a ɛfa sinapi aba no ho no ka? (b) Dɛn nti na eyi fata Kristoman “ahenni” ma ɛfata? (d) Ɔkwan bɛn so na sɛnea Onyankopɔn kaa Israel a awae ho asɛm no foa ntease yi so?\n8 Enti dɛn ho na ɛsɛ sɛ yɛde Onyankopɔn Ahenni no to? Yesu bua sɛ:\n“Ɛte sɛ sinapi fua a wodua no fam a ɛyɛ aba horow a ɛwɔ asase so nyinaa mu ketewaa; na wodua a, enyin na ɛyɛ kɛse sen fan nyinaa, na eyiyi abaa akɛse, na wim nnomaa tumi tra ne nwini ase.” (Marko 4:30-32)\nEyi yɛ onyin a ɛyɛ nwonwa—ampa, ma biribi a ɛtrɛw koraa sen Ahenni adedifo 144,000 no “kuw ketewa” a ‘Agya no apene so sɛ ɔde Ahenni no bɛma wɔn’ no! (Luka 12:32; Adiyisɛm 14:1, 3) Mmom no, ɛyɛ Kristoman a awae afi asafo a na Yesu de asi hɔ ho no atoro “dua” kɛse no nyin ho asɛm. (Luka 13:18, 19) Ɛso! Ɛhoahoa ne ho sɛ ɛwɔ asafo mma a wɔn dodow boro 900,000,000 wɔ wiase nyinaa, a ɛkyerɛ sɛ wobenya wɔn trabea wɔ ɔsoro. Israel a ɛwaee no yɛɛ ahenni a awae yi mfonini dedaadaw, nea Yehowa kae wɔ ne ho sɛ: “Na mede, metew wo bobe pa ma wufi nea eye nko ara mu, na ɛyɛɛ dɛn na woadan me amanɔnne bobe nhama yi?”—Yeremia 2:21-23; hwɛ Hosea 10:1-4 nso.\n9. (a) Henanom ne “nnomaa” ne “dua” no nnubaa? (b) Esiane nsɛm a ɛwɔ 2 Tesalonikafo 1 ne Mateo 7 no nti, dɛn nti na ɛsɛ sɛ yɛtew yɛn ho fi “dua” no ho koraa gyina nkyɛn mprempren?\n9 Sɛnea Mateo kaa “dua” yi ho asɛm no, “wim nnomaa ba bɛtra n’abaa so.” Ɛda adi pefee sɛ, wɔn ara ne “nnomaa” a wɔwɔ ɛbɛ a odii kan bui no mu a wɔbɛsosɔw “ahenni no ho asɛm” a eguu kwankyɛn no. (Mateo 13:4, 19, 31, 32) Saa “nnomaa” no tratra “dua” no nyamesom kuw ɔhaha no abaa no so. Wogyina hɔ ma “onipa a onni mmara” a wawae afi gyidi ho, a ɛne Kristoman asɔfo no. Wɔbɛhwere nwini a wɔkɔtratra ase bere a Onyankopɔn twa saa “dua” no ne atoro som afoforo nyinaa to fam no. Twe wo ho fi hɔ, mprempren ara! Efisɛ saa “dua” no asehwe abɛn pɛɛ!—Fa toto 2 Tesalonikafo 1:6-9; 2:3; Mateo 7:19-23 ho.\n10, 11. (a) Nsɛm tebea bɛn mu na Mateo ne Luka de “sinapi aba” ho bɛ no mae, na dɛn nti na saa a wɔyɛɛ no fata? (b) Afotu ne kɔkɔbɔ bɛn na Ahenni ho mmɔkaw bɛ no de ma yɛn?\n10 Sɛnea ɛfata no, Luka ka “sinapi aba” ho bɛ no ho asɛm de toa kasa a Yesu kasa tiaa ne bere so anyamesomfo a wɔawae afi gyidi ho no so. Nea ɛte sɛ nea wɔde si asɛm no so dua no, Mateo ne Luka nyinaa kyerɛe bio sɛ na Yesu rebu “mmɔkaw” ho bɛ. (Mateo 13:32, 33; Luka 13:10-21) Sɛ wɔde mmɔkaw di dwuma sɛnkyerɛnne kwan so wɔ Bible mu a, bere nyinaa ɛtwe adwene si nneyɛe a ɛnteɛ so, te sɛ bere a Yesu bɔɔ n’asuafo kɔkɔ sɛ “monhwɛ mo ho yiye Farisifo ne Sadukifo mmɔkaw ho,” ne bere a ɔsomafo Paulo tuu Kristofo fo sɛ wonyi “bɔneyɛ ne amumɔyɛ mmɔkaw” mfi hɔ no.—Mateo 16:6, 11, 12; 1 Korintofo 5:6-8; Galatifo 5:7-9.\n11 Wɔ mfatoho no mu no, wɔka “ɔsoro ahenni no” ho asɛm bi sɛ ɛte sɛ mmɔkaw a ɔbea bi de kɔfɔtɔw asikresiam susukora abiɛsa mu. Enti asikresiam a wɔafɔtɔw no nyinaa kaw. Eyi kyerɛ ɔkwan a wɔde Babilon atoro nkyerɛkyerɛ ne nneyɛe sɛe wɔn a wose wɔyɛ Kristofo asafo no nkakrankakra, a nea efi mu ba ne Kristoman atoro ahenni ahyehyɛde kɛse no a wɔde si hɔ no. Ɛsɛ sɛ eyi yɛ kɔkɔbɔ ma yɛn. Sɛ yɛhwɛ Kristoman a awae no awiei a ɛyɛ mmɔbɔ no a, ɛsɛ sɛ Ahenni adedifo “kuw ketewa” no ne wɔn ahokafo a wɔwɔ hɔ nnɛ no hwɛ yiye na wɔamma kwan amma atoro “mmɔkaw,” nnaadaa nkyerɛkyerɛ no, ansɛe wɔn komam anisɔ a wɔwɔ ma kronkron ne nokware a “ahenni no ho asɛm” yɛ no da.\nOGUFO NE NE “TAMFO” NO\n12, 13. (a) Wɔ “awi” ne “wura bɔne” ho bɛ no mu no, ɔkwan bɛn so na Yesu kyerɛkyerɛ atitiriw a wɔwom no mu? (b) Dɛn ne twabere no, na adanse bɛn na yehu a ɛkyerɛ sɛ ɛrekɔ so nnɛ?\n12 Wɔ mfatoho foforo mu no, Yesu de “ɔsoro ahenni” no to “onipa bi a oguu aba pa n’afuw mu” ho. Afei, “nnipa dae no, ne tamfo bae beguu wura bɔne bi awi no mu, na ofii hɔ kɔe.” Aba bɛn na wobetumi ahwɛ kwan afi saa afuw no mu? Yesu kɔɔ so kyerɛe sɛ ogufo yi ne n’ankasa, “onipa ba no,” nea n’Ahenni aba a ogui no sow Kristofo a wɔte sɛ awi, “ahenni no mma” no. Ɔtamfo no ne “Ɔbonsam,” na “wura bɔne” no ne “ɔbɔne no mma”—ne nyaatwom nyamesom “asefo” no. (Fa toto Genesis 3:15 ho.) Wɔ ne mmamu mu no, nokware Kristofo bi kɔɔ so nyinii wɔ “wura bɔne” a adi afra wɔ ɔwae kɛse a efii ase fii afeha a edi kan mu no mu. Na afei wɔ yɛn afeha a ɛto so 20 yi mu no, yɛabedu twabere mu—“nneɛma nhyehyɛe no awiei, na atwafo no ne abɔfo”!—Mateo 13:24-30, 36-39, NW.\n13 Awiei no, wɔ abɔfo akwankyerɛ ase no, wɔtew “awi” no fi “wura bɔne” no ho. Wɔama nsonsonoe kɛse a ɛda abien no ntam no ada adi. Sɛnea yebehu no, adanse no abu so sɛ “onipa Ba” no wɔ ne soro Ahenni no mu nnɛ, na ɔreboaboa nokware Kristofo a wɔte sɛ awi no ano aba Ahenni dwumadi mu. Na Kristoman ne n’akyerɛkyerɛfo a wɔkyerɛkyerɛ ɔwae no nso ɛ? Yesu bɛ no kɔ so ka sɛ:\n“Onipa ba no bɛsoma n’abɔfo ma wɔakɔboaboa hintidua ne wɔn a wodi nsɛmmɔne nyinaa ano afi n’ahenni mu.”\nMfehaha pii na Kristoman asɔfo de wɔn atoro nkyerɛkyerɛ ne nnipa anim treneeyɛ ato komapafo hintidua. Nanso wɔaba Onyankopɔn atemmu mu, na ‘wosu twɛre wɔn se.’ Ɛnnɛ, wodi mmoa a wɔn asafo mma de boa wɔn no so a ɛrehuan ne mpaapaemu a ɛwɔ wɔn ankasa mu no ho awerɛhow. Nea ɛne eyi bɔ abira no, Yehowa asomfo a wɔte sɛ awi no redi n’Ahenni no ho adanse anigye so. Wɔhyerɛn “sɛ owia wɔn agya ahenni mu.”—Mateo 13:40-43; fa toto Yesaia 65:13, 14 ho.\n‘MPATAAYI’ ADWUMA BI A ENYA NKƆSO\n14, 15. (a) Yesu fii ‘mpataayi’ adwuma kɛse no ase dɛn, na ‘mpataayi’ ahorow bɛn na akɔ so fi saa bere no, na nam bɛn na ‘abuma’? (b) Ɛnde dwuma bɛn na abɔfo no di wom, na ɔkwan bɛn so na wɔfa to ‘mpataa’ no gu? (d) Hokwan bɛn na yɛanya a ɛsɛ sɛ yɛda ho ase?\n14 Yesu ka sɛ: “Ebio, ɔsoro ahenni te sɛ asawu a wɔde guu po mu na ebumaa nam horow nyinaa bi.” (Mateo 13:47) Yesu ankasa na ofii ‘mpataayi’ adwuma yi ase, bere a ɔfrɛɛ n’asuafo a wodi kan no fii wɔn asawu ho sɛnea ɛbɛyɛ na wayɛ wɔn “nnipa yifo” no. (Mateo 4:19) Nanso wɔ gyidi ho ɔwae kɛse no mu, wɔ abɔfo akwankyerɛ ase no, anokwafo akuw nketewa ne Kristoman asɔre ahorow akɔ so agu wɔn a wɔbɛsakra wɔn no ho ‘asawu.’ Nanso, sɛnkyerɛnne kwan so po mu abɔde ɔpepehaha pii no nyinaa na wɔada wɔn ho adi sɛ wɔyɛ ‘mpataa a eye’ anaa? Sɛnea yɛahu no, Kristoman nyamesom ahorow no de wɔn nkyerɛkyerɛ sii Plato Hela nyansapɛ ne tete Babilon “anansesɛm ahorow” so. Wohu aba a wɔasow no wɔ nitan, apereperedi ne mogyahwiegu a akeka Kristoman ho abakɔsɛm nkratafa mu pɔtɔɔ, ne boa a wɔaboa wiase akodi wɔ yɛn afeha 20 yi mu no mu.\n15 Nea edi akyiri no, wɔ “nneɛma nhyehyɛe no awiei” yi mu no, bere adu sɛ abɔfo no bɛma “asawu” no so. Eyi yɛ wɔn a wɔkyerɛ sɛ wɔyɛ Yesu Kristo akyidifo ahyehyɛde ahorow a ɛwɔ asase so—nokware de ne atoro de—no ho sɛnkyerɛnne. “Nam” a wohui sɛ “enye” mma “ɔsoro ahenni no” de, ɛsɛ sɛ wɔtow gu, na wɔde gu ɔsɛe “ogya fononoo mu; ɛhɔ na osu ne setwɛre wɔ.” (Mateo 13:48-50) Nanso abɔfo no reboaboa ‘mpataa a eye’ ano afi sɛnkyerɛnne kwan so asawu no mu. Hwɛ sɛnea ɛsɛ sɛ yɛda ase kɛse sɛ yɛanya hokwan ma wɔakan yɛn afra eyinom mu—nnipa a wɔda nsow a wɔahyira wɔn ho so ama sɛ wɔbɛma Yehowa din so na wɔbɔ n’Ahenni no ‘ba’ ho mpae ntease pa mu!\n16. Ɛbɛ a edi akyiri yi de nsemmisa bɛn na ɛba, na dɛn nti na ɛsɛ sɛ yɛn ani gye ho sɛ yebehu mmuae horow no?\n16 Nanso dɛn ne “nneɛma nhyehyɛe no awiei” a Yesu ka ho asɛm denneennen saa wɔ ɛbɛ a edi akyiri yi mu no? Dɛn ne “nna a edi akyiri” a Yesu asuafo no pii kyerɛw ho asɛm no? Seesei yɛte saa nna no mu anaa? Sɛ saa a, dɛn na eyi kyerɛ ma yɛn, ne adesamma nyinaa nso?\n[Kratafa 104 adaka]\nTIE YESU AHENNI HO MFATOHO AHOROW NO!\n● Eyinom ka Ahenni no ho asɛm sɛ ɛyɛ fɛ, te sɛ “ademude” anaasɛ “nhene pa.” Wɔde wɔn a wɔhwehwɛ no toto “asase pa,” “awi,” ‘mpataa a eye’ ho.\n● Wɔyɛ atoro ahenni no ho mfonini sɛ sinapi “dua” a ɛwɔ nnubaa pii, asikresiam a akaw. N’aboafo no ne “nnomaa,” “wura bɔne,” ‘mpataa a enye,’ no.\n● Sɛ yɛhwɛ Ahenni no nkɔso fi mmeae ahorow a, yetumi te ɔsɛmpɔw kɛse a esi adesamma anim nnɛ no ase yiye, na ɛhyɛ yɛn nkuran ma yegyina Ahenni no afã pintinn di nokware.\nShare Share Ahenni Ho Mfatoho Ahorow\nkc ti 11 kr. 96-104


Genesis 18 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zimbabwe Sign Language Zulu\nAbɔfo baasa kɔsraa Abraham (1-8)\nWɔhyɛɛ Sara bɔ sɛ ɔbɛwo ɔbabarima; ɔserewee (9-15)\nAbraham srɛ maa Sodom (16-33)\n18 Akyiri yi, bere a ɔte ne ntamadan ano awia ketee a wim ayɛ hyew no, Yehowa+ yii ne ho adi kyerɛɛ no wɔ Mamre nnua akɛse+ no mu. 2 Ɔmaa n’ani so no, n’ani bɔɔ mmarima baasa so sɛ wogyinagyina akyirikyiri.+ Bere a ohuu wɔn no, otuu mmirika fii ntamadan no ano kohyiaa wɔn, na ɔbɔɔ ne mu ase. 3 Ɛnna ɔkae sɛ: “Yehowa, sɛ manya w’anim dom a, mesrɛ wo, ntwa w’akoa ho nkɔ. 4 Mesrɛ mo, momma wɔmfa nsu kakra mmɛhohoro mo nan ho,+ na monhome wɔ dua yi ase. 5 Moanya aba mo akoa nkyɛn yi de, momma mempɛ paanoo sin bi mma mo nni na munnwudwo mo ho.* Muwie a afei mubetumi akɔ mo kwan.” Ɛnna wɔkae sɛ: “Yɛate. Yɛ sɛnea woaka no.” 6 Enti Abraham yɛɛ ntɛm kɔɔ Sara nkyɛn wɔ ntamadan no mu, na ɔkae sɛ: “Yɛ ntɛm! Fa esiam muhumuhu susukuruwa* abiɛsa na fɔtɔw fa yɛ paanoo.” 7 Ɛno akyi no, Abraham tuu mmirika kɔɔ ne mmoa mu kɔkyeree nantwi ba kama a ne nam yɛ mmerɛw de no maa n’akoa, na ɔno nso siesiee no ntɛm. 8 Afei ɔde bɔta ne nufusu ne nantwi ba a ɔde ayɛ aduan no besii wɔn anim. Na wɔredidi nyinaa na ogyina wɔn nkyɛn wɔ dua no ase.+ 9 Afei wobisaa no sɛ: “Wo yere Sara+ wɔ he?” Na obuae sɛ: “Ɔwɔ ntamadan no mu.” 10 Enti wɔn mu baako kae sɛ: “Afe sesɛɛ mɛsan aba wo nkyɛn saa bere yi, na ebedu hɔ no na wo yere Sara awo ɔbabarima.”+ Bere a ɔrekasa nyinaa na Sara wɔ ntamadan no kwan ano wɔ ɔbarima no akyi retie. 11 Ná Abraham ne Sara nyinaa anyinyin,+ na na wɔn mfe akɔ anim. Ná Sara anyin dodo sɛ obetumi awo.*+ 12 Enti Sara fii ase serewee ne mu sɛ: “Saa bere yi a mabɔ aberewa na me wura nso abɔ akwakoraa yi, metumi anya saa anigye yi?”+ 13 Ɛnna Yehowa bisaa Abraham sɛ: “Dɛn nti na Sara serew kae sɛ, ‘Mabɔ aberewa yi, ɛbɛyɛ dɛn koraa na matumi awo ba?’ 14 Biribi wɔ hɔ a ɛboro Yehowa so anaa?+ Afe sesɛɛ mɛsan aba wo nkyɛn saa bere yi, na ebedu hɔ no na Sara awo ɔbabarima.” 15 Nanso na Sara suro, enti ɔkae sɛ: “Manserew!” Ɛnna ɔkae sɛ: “Daabi, woserewee.” 16 Mmarima no sɔree sɛ wɔrekɔ, na Abraham gyaa wɔn kwan koduu baabi, na wɔtoo wɔn ani no, wohuu Sodom.+ 17 Yehowa kae sɛ: “Nea merebɛyɛ yi, adɛn nti na ɛsɛ sɛ mede sie Abraham?+ 18 Hwɛ, ɔkwan biara so Abraham bɛyɛ ɔman kɛse a ɛyɛ den, na aman nyinaa nam no so benya nhyira.*+ 19 Me ne no anantew sɛnea ɛbɛyɛ a ɔbɛma ne mma ne ne fifo a wɔbɛba akyiri yi afa Yehowa akwan so,+ na wɔayɛ nea ɛteɛ abu atɛntrenee. Ɛno bɛma Yehowa adi ɛbɔ a wahyɛ Abraham no so.” 20 Afei Yehowa kae sɛ: “Osũ ne nteɛm a Sodom ne Gomora ama aba no ano yɛ den,+ na wɔn bɔne nso mu yɛ duru papaapa.+ 21 Mɛkɔ akɔhwɛ sɛ osũ ne nteɛm a mate no, saa na wɔreyɛ anaa, na sɛ ɛnte saa nso a mehu.”+ 22 Ɛnna mmarima no fii hɔ de wɔn ani kyerɛɛ Sodom; nanso Yehowa+ de, na ɔda so wɔ Abraham nkyɛn. 23 Afei Abraham twiw bɛn Onyankopɔn, na obisaa no sɛ: “Enti ampa ara sɛ wobɛpra atreneefo aka abɔnefo ho?+ 24 Fa no sɛ atreneefo 50 na wɔwɔ kurow no mu. Wubebu w’ani agu atreneefo 50 no so na woasɛe kurow no nyinaa a worenhu wɔn mmɔbɔ? 25 Worentumi nni asɛm a ɛte saa da! Worenkum ɔtreneeni nka ɔbɔnefo ho mma enwie ɔtreneeni sɛ ɔbɔnefo.+ Worentumi nyɛ saa da.+ Asaase nyinaa temmufo no renyɛ nea ɛteɛ anaa?”+ 26 Ɛnna Yehowa kae sɛ: “Sɛ mihu atreneefo 50 wɔ Sodom kurow no mu a, wɔn nti mehu kurow no nyinaa mmɔbɔ.” 27 Nanso Abraham kae sɛ: “Mesrɛ wo, meyɛ dɔte ne nsõ, nanso meremia m’ani ne Yehowa akasa. 28 Fa no sɛ aka nnipa baanum ansa na adu atreneefo 50. Nnipa baanum a afi so no nti wobɛsɛe kurow no nyinaa?” Ɛnna ɔkae sɛ: “Sɛ minya nnipa 45 wɔ hɔ a merensɛe no.”+ 29 Ɔsan ka kyerɛɛ no sɛ: “Fa no sɛ 40 na wɔwɔ hɔ.” Ɛnna ɔkae sɛ: “Nnipa 40 no nti merensɛe no.” 30 Ɔtoaa so sɛ: “Yehowa, mesrɛ wo meresan akasa bio, na mma wo bo mmfuw me:+ Fa no sɛ atreneefo 30 na wɔwɔ hɔ.” Ɛnna ɔkae sɛ: “Sɛ minya 30 wɔ hɔ a, merensɛe no.” 31 Nanso ɔtoaa so sɛ: “Mesrɛ wo oo, meremia m’ani ne Yehowa akasa bio: Fa no sɛ 20 na wɔwɔ hɔ.” Ɛnna ɔkae sɛ: “Nnipa 20 no nti merensɛe no.” 32 Afei ɔkae sɛ: “Yehowa, mesrɛ wo mma wo bo mmfuw me, na ma menka nea etwa to yi: Fa no sɛ atreneefo du na wɔwɔ hɔ.” Ɛnna ɔkae sɛ: “Edu no nti merensɛe no.” 33 Bere a Yehowa ne Abraham kasa wiei no, ɔkɔe+ na Abraham nso san baa ne fi.\n^ Nt., “momfa nhyɛ mo koma den.”\n^ Nt., “seah susude.” Seah susude baako yɛ lita 7.33 (bɛyɛ olonka 2 ne magyirin konko 2 ne fã). Hwɛ Nkh. B14.\n^ Kyerɛ sɛ, ná Sara atwa bra.\n^ Anaa “benya nhyira ama wɔn ho.”


Asɛm a Ɛwɔ Ha Yi Bɛma Woahu Sɛnea Wobɛtwe Wo Ho Afi Aguamansɛm Ho, Na Ama Woahu Nea Enti a Ɛsɛ Sɛ Woyɛ Saa | Mmabun\nKENKAN WƆ Abkhaz Afrikaans Albanian American Sign Language Amharic Arabic Arabic (Lebanon) Armenian Azerbaijani Azerbaijani (Cyrillic) Bashkir Bislama Brazilian Sign Language Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French French Sign Language Ga Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kabuverdianu Kachin Kikongo Kikuyu Kinyarwanda Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mambwe-Lungu Moore Myanmar Nepali Norwegian Oromo Ossetian Papiamento (Curaçao) Polish Portuguese Portuguese (Portugal) Quiche Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Tetun Dili Thai Tiv Tojolabal Tsonga Tswana Turkish Turkmen Twi Ukrainian Umbundu Urhobo Vietnamese Xhosa Yoruba Zulu\nAudio Baabi a wubetumi atwe nneɛma abɔ atie Sɛ Mahwɛ Aguamansɛm Ama Aka Me Hɔ a, Menyɛ Dɛn?\nƐsɛ sɛ wuhu sɛ aguamansɛm nyɛ adepa. Ɔbarima ne ɔbea nna yɛ adepa a efi Onyankopɔn hɔ, nanso aguamansɛm botae ne sɛ ɛbɛsɛe ade a nidi wom yi. Sɛ wuhu sɛ aguamansɛm nyɛ adepa a, ɛbɛboa wo ama ‘woakyi bɔne.’—Dwom 97:10.\nSɛ wohwɛ aguamansɛm a, susuw nea ebetumi afi mu aba no ho. Nnipa a woyi wɔn wɔ ponografi mu no, ɛsɛe nidi ne obu a wɔwɔ no koraa. Wɔn a wɔhwɛ no nso, egu wɔn ho fi, na ɛma wɔn anuonyam so tew. Bible kae a ɛmmoa sɛ: “Onitefo ne nea ohu mmusu na ɔde ne ho hintaw.”—Mmebusɛm 22:3.\nBɔ w’adwene pɔw sɛ wobɛyɛ ho biribi. Ɔnokwafo Hiob kaa sɛ: “Mabɔ m’adwene pɔw sɛ meremfa adwemmɔne nhwɛ ɔbaa nnya ne ho akɔnnɔ da.” (Hiob 31:1, Today’s English Version) Wo nso, sɛ wopɛ sɛ ‘wobɔ w’adwene pɔw’ a, wubetumi aka akyerɛ wo ho sɛ:\nSɛ me nkutoo hyɛ baabi na obiara nni hɔ a, merenkɔ intanɛt so.\nSɛ mewɔ intanɛt so na mikopue aguamansɛm so a, mefi hɔ ntɛm ara.\nSɛ mantumi anhyɛ me ho so na mehwɛ aguamansɛm a, mɛka ho asɛm akyerɛ m’adamfo bi a obetumi aboa me.\nAde a ɛwɔ aguamansɛm ho ne sɛ, worekɔ so hwɛ nyinaa na ne gyae reyɛ wo den\nBɔ ho mpae. Odwontofo no srɛɛ Yehowa Nyankopɔn sɛ: “Mma m’aniwa nnhwɛ ahuhude.” (Dwom 119:37) Onyankopɔn pɛ sɛ wudi ponografi so nkonim. Sɛ wobɔ mpae srɛ no a, obetumi ahyɛ wo den ama woayɛ nea ɛfata!—Filipifo 4:13.\nKa ho asɛm kyerɛ obi. Sɛ wunya obi a wubetumi aka w’asɛm akyerɛ no a, ebetumi aboa wo pa ara ama woagyae aguamansɛm hwɛ.—Mmebusɛm 17:17.\nKae Sɛ: Bere biara a wobɛpo aguamansɛm no, woadi nkonim kɛse. Ka wo nkonimdi no ho asɛm kyerɛ Yehowa Nyankopɔn, na da no ase sɛ ɔmaa wo ahoɔden. Sɛ wotwe wo ho fi aguamansɛm ho a, wobɛma Onyankopɔn koma ani agye!—Mmebusɛm 17:17.\nAdɛn nti na yɛbɛtumi aka sɛ ponografi te sɛ sigaretnom?\nShare Share Sɛ Mahwɛ Aguamansɛm Ama Aka Me Hɔ a, Menyɛ Dɛn?\nSo Bible no Kasa Tia Aguamansɛm a Wɔhwɛ?


Yeremia 18 | Intanɛt So Bible| Wiase Foforɔ Nkyerɛaseɛ\nDɔte wɔ ɔnwemfo nsam (1-12)\nYehowa de n’akyi bɛkyerɛ Israel (13-17)\nWɔbɔɔ Yeremia ho pɔw; Yeremia adesrɛ (18-23)\n18 Asɛm a efi Yehowa hɔ baa Yeremia nkyɛn ni: 2 “Sɔre na sian kɔ ɔnwemfo+ fi, na ɛhɔ na mɛma woate me nsɛm.” 3 Enti misian kɔɔ ɔnwemfo fi, na na ɔreyɛ adwuma wɔ ɔnwemfo afiri so. 4 Nanso kuku* a na ɔnwemfo no de dɔte reyɛ no sɛee wɔ ne nsam. Enti ɔnwemfo no san de dɔte no yɛɛ kuku* foforo sɛnea ɔpɛ.* 5 Ɛnna Yehowa ka kyerɛɛ me sɛ: 6 “‘O Israel fi, merentumi nyɛ mo sɛnea ɔnwemfo yi ayɛ yi anaa?’ Yehowa asɛm ni. ‘Hwɛ! sɛnea dɔte te wɔ ɔnwemfo nsam no, saa ara na mo nso mote wɔ me nsam, O Israel fi.+ 7 Bere biara a mɛka sɛ metutu ɔman anaa ahenni bi ase na madwiriw agu asɛe no no,+ 8 sɛ saa ɔman no gyae ne bɔne a mekasa tiae no a, me nso, mmusu a mabɔ me tirim sɛ mede bɛba wɔn so no, mɛsesa m’adwene.*+ 9 Na bere biara nso a mɛka sɛ mɛkyekye ɔman bi anaa mɛhyehyɛ ahenni bi no, 10 sɛ wɔyɛ bɔne wɔ m’ani so, na wɔantie m’asɛm a, adepa a mabɔ me tirim sɛ mɛyɛ ama wɔn no, mɛsesa m’adwene.’* 11 “Enti mepa wo kyɛw, ka kyerɛ Yuda mmarima ne Yerusalemfo sɛ, ‘Nea Yehowa aka ni: “Hwɛ, mereboaboa mmusu bi ano* aba mo so, na mabɔ pɔw bi atia mo. Mesrɛ mo, montwe mo ho mfi mo akwammɔne ho, na monyɛ mo akwan ne mo nneyɛe yiye.”’”+ 12 Nanso wɔkae sɛ: “Ɛho nhia!+ Efisɛ nea yɛn adwene yɛ yɛn na yɛbɛyɛ,* na obiara bɛyɛ asoɔden ayɛ nea ne koma pɛ.”+ 13 Enti nea Yehowa aka ni: “Mesrɛ mo, mo ara munkobisa wɔ amanaman no mu. Hena na wate saa ade yi bi pɛn? Israel ɔbaabun no abɔ mmusu.+ 14 Sukyerɛmma betumi asã wɔ Lebanon mmepɔw so abotan so anaa? Na nsu a ɛyɛ nwini a ɛretene fi akyirikyiri betumi ayow anaa? 15 Nanso me man werɛ afi me.+ Efisɛ wɔbɔ afɔre* ma ade a mfaso nni so,+Na wɔma nnipa hintiw wɔ wɔn akwan mu, tete akwan no so,+Na wɔma wɔfa mfikyikwan a ɛso yɛ mmonkyimmɔnka so,* 16 Sɛnea ɛbɛyɛ a wɔn asaase no bɛyɛ biribi a ɛyɛ hu,+Biribi a nkurɔfo bedi ho fɛw* daa.+ Obi biara a obetwam wɔ hɔ no bɛtɛɛ n’anom ahwɛ, na wawosow ne ti.+ 17 Mɛyɛ sɛ apuei mframa, na mabɔ wɔn ahwete atamfo anim. Wɔn amanehunu da no, mede m’akyi na ɛbɛkyerɛ wɔn, na ɛnyɛ m’anim.”+ 18 Na wɔkae sɛ: “Mommra, momma yɛnkɔbɔ Yeremia ho pɔw,+ efisɛ mmara* renyera mfi yɛn asɔfo nkyɛn, na afotu remfi anyansafo nsam, na asɛm rempa adiyifo anom. Mommra, momma yɛnkasa ntia no,* na mommma yenntie nea ɔreka no.” 19 O Yehowa, yɛ aso ma me,Na tie nea m’atamfo rekeka no. 20 Bɔne na yɛde tua papa ka anaa? Nanso wɔatu amoa ama me nkwa.*+ Kae sɛnea migyinaa w’anim kaa asɛmpa faa wɔn hoSɛ dan w’abufuw fi wɔn so no. 21 Ɛno nti, fa wɔn mma hyɛ ɔkɔm nsa,Na fa wɔn hyɛ sekan* nsa.+ Ma wɔn yerenom mma nwuwu, na wɔnyɛ akunafo nso.+ Ma owuyare nkunkum wɔn mmarima,Na wɔmfa sekan nkunkum wɔn mmerante wɔ ɔko mu.+ 22 Ma akorɔmfo werɛmfo mmra wɔn so mpofirimNa wɔnte osu wɔ wɔn afi mu. Efisɛ wɔatu amoa de repɛ me ayi me,Na wɔasunsum mfiri ama me nan.+ 23 Nanso wo, O Yehowa,Wunim pɔw a wɔabɔ wɔ me ho sɛ wobekum me no.+ Nkata wɔn bɔne so,Na mpopa wɔn bɔne mfi w’anim. Sɛ wotwe wɔn aso wɔ w’abufuw mu a,+Ma wonhintiw wɔ w’anim.+\n^ Nt., “sɛnea ɛfata wɔ ɔnwemfo no ani so sɛ ɔbɛyɛ”\n^ Anaa “menu me ho.”\n^ Nt., “mereyɛ mmusu bi.”\n^ Anaa “yebedi yɛn ankasa nsusuwii akyi.”\n^ Anaa “wɔhyew afɔrebɔde.”\n^ Anaa “mfikyikwan a wɔmpaee so.”\n^ Nt., “yɛmfa yɛn tɛkrɛma mmoro no.”\n^ Anaa “sekan tumi.”


Ewieisɛm A Otu Mpon | Akenkan & Nkyerɛkyerɛ\nEwieisɛm A Otu Mpon\nƆsɛnkafo 12:13, 14\nDZA ƆSƐ DƐ EYƐ: Sɛ edze w’asɛm no reba ewiei a, kã biribi ma onkenyan w’etsiefo no ma womfi hɔn akoma mu ngye dza worusũa no nto mu na wɔmfa nyɛ edwuma.\nMa w’ewiei nsɛm no nye w’asɛntsir no nhyia. Tsĩ w’asɛntsir no nye wo nsɛntsitsir no mu anaa kã ho asɛm wɔ kwan fofor do.\nKenyan w’etsiefo no. Kyerɛ w’etsiefo no dza ɔsɛ dɛ wɔyɛ, nye siantsir a ohia paa dɛ wɔyɛ dɛm. Fi w’akoma mu kasa ma wonhu dɛ egye dza erekã no to mu na no ho hia.\nMa w’ewiei nsɛm no nyɛ tsia na no mu nda hɔ. Mma mmbɔ nsɛntsitsir afofor biara a nnkãa ho asɛm dada no do. Sɛ edze w’asɛm no reba ewiei a, fa nkasafua kakraabi a ibehia dzi dwuma fa kenyan w’etsiefo no bio ma wɔnyɛ dza wɔatse no ho biribi.\nMma mmfa w’ewiei nsɛm no nnkɔ mbirika, na mma mmbrɛ wo ndze adze kɛkɛ mmfa nnwie. Kã nsɛm kakra a otwa tun no wɔ kwan bi do a ɔbɛkyerɛ dɛ edze w’asɛm no aba n’ewiei.\nSɛ edze wo nkɔmbɔ no reba ewiei a, tsĩ nsɛntsitsir a epɛ dɛ wo fiewura no kaa no mu. Sɛ ɔsɛ dɛ wotwa nkɔmbɔ bi do awerɛfir mu a, kã asɛm bi a ɔhyɛ nkuran fa wie. Sɛ obi annye wo annkasa yie mpo a, enye no nkasa wɔ kwan bi do a ɔbɛma ber fofor obenya ɔpɛ dɛ obetsie.\nSɛ erekyerɛkyerɛ wɔ asafo no mu anaa wɔ asɛnka mu a, ebɛn dwuma na ɔwɔ dɛ ema w’ewieisɛm no dzi?\nFa mona Fa mona Ewieisɛm A Otu Mpon\nAkenkan Na Nkyerɛkyerɛ—Ewieisɛm A Otu Mpon\nth adzesua 20 kr. 23


2 Beresosɛm 25 AKCB - Matteus 25 LB\n2 Beresosɛm 25:1-28\nAmasia Di Hene Wɔ Yuda\n1Amasia dii hene no, na wadi mfirihyia aduonu anum, na odii ade mfirihyia aduonu akron wɔ Yerusalem. Na ne na din de Yehoadan a ofi Yerusalem. 2Amasia yɛɛ nea ɛteɛ wɔ Awurade ani, nanso na emfi ne koma nyinaa mu. 3Bere a Amasia tim wɔ nʼahenni mu yiye no, okunkum mmarima a wokum nʼagya a na ɔyɛ ɔhene no. 4Nanso wankunkum awudifo no mma, efisɛ otiee Awurade ahyɛde a wɔakyerɛw wɔ Mose mmara nhoma no mu no se: Ɛnsɛ sɛ wokunkum awofo wɔ wɔn mma bɔne a wɔayɛ nti, anaa wokunkum mma wɔ awofo bɔne a wɔayɛ nti. Wɔn a wɔsɛ owu no, ɛsɛ sɛ wokum wɔn wɔ wɔn nnebɔne nti.\n5Ade foforo a Amasia yɛe ne sɛ, ɔyɛɛ nhyehyɛe foforo wɔ asraafo no mu, de ntuanofo tuatuaa Yuda ne Benyamin mmusua no mu biara ano. Afei, ɔkan wɔn huu sɛ nʼakofo a wɔadi mfe aduonu rekɔ no dodow yɛ mmarima mpem ahaasa, na wɔatetew wɔn nyinaa wɔ peawtow ne nkatabokura mu. 6Ɔsan tuaa dwetɛ tɔn 3.4 sɛ apaade maa Israel mmarima mpem ɔha a wonim akodi yiye.\n7Nanso Onyankopɔn nipa baa ɔhene no nkyɛn bɛkae se, “Ɔhene, ntua sika mfa asraafo mfi Israel, efisɛ Awurade nka Israel ho. Ɔremmoa saa nnipa a wofi Efraim no. 8Sɛ woma wɔkɔka wʼakofo ho kɔ ɔko, na moko sɛ dɛn ara a, wobedi mo so nkonim. Onyankopɔn betu mo agu, efisɛ ɔwɔ tumi sɛ ɔboa anaa ɔsɛe.”\n9Amasia bisaa Onyankopɔn nipa no se, “Na dwetɛ a mitua kɔbɔɔ Israel asraafo paa no nso menyɛ no dɛn?”\nOnyankopɔn nipa no buae se, “Awurade betumi ama wo nea ɛsen sɛɛ koraa.”\n10Enti Amasia pɔn asraafo a ɔbɔɔ wɔn paa no ma wɔsan kɔɔ Efraim. Eyi maa wɔn bo fuw Yuda, na wɔsan de abufuwhyew kɔɔ fie.\n11Na Amasia sii ne bo, dii nʼakofo anim, kɔɔ Nkyene Bon no mu. Ɛhɔ na wokum Edomfo asraafo a wofi Seir no mpem du. 12Wɔkyekyeree mpem du bio de wɔn kɔɔ abotan tenten bi atifi, kosunsum wɔn ma wɔbɛhwee abotan a ɛwɔ bepɔw no ase no so, tetew pasapasa.\n13Na asraafo a Amasia kɔbɔɔ wɔn paa a ɔma wɔsan kɔe no tow hyɛɛ Yuda nkurow bebree a ɛwɔ Samaria ne Bet-Horon ntam no so. Wokunkum nnipa mpensa, tasee asade bebree.\n14Bere a ɔhene Amasia dii Edomfo so a ɔreba no, ɔde ahoni a ɔtase fii Seirfo nkyɛn kaa ne ho bae. Ɔde wɔn sisii hɔ sɛ ɔno ankasa anyame, kotow wɔn anim, bɔɔ afɔre maa wɔn. 15Eyi hyɛɛ Awurade abufuw yiye nti, ɔsomaa odiyifo sɛ onkobisa se, “Adɛn nti na wosom anyame a mpo wontumi nnye wɔn ankasa nkurɔfo nkwa mfi wo nsam?”\n16Nanso ɔhene no amma nʼano ansi, na ɔkae se, “Da bɛn na mibisaa wo afotu? Mua wʼano na mankum wo!” Enti ansa na odiyifo no rebɛkɔ no, ɔbɔɔ saa kɔkɔ yi, “Minim sɛ esiane sɛ woayɛ saa nti, Onyankopɔn ayɛ nʼadwene sɛ ɔbɛsɛe wo, efisɛ woantie mʼafotu.”\n17Akyiri a Yudahene Amasia kɔɔ nʼafotufo nkyɛn kobisaa afotu no, ɔde sii Israelhene Yoas a na ɔyɛ Yehoahas babarima, na ɔyɛ Yehu nena nso anim se, “Bra na yenni ako.”\n18Na Israelhene Yoas buaa Yudahene Amasia se, “Nsɔe a ɛwɔ Lebanon mmepɔw so somaa abɔfo kɔɔ dutan sida nkyɛn kɔka kyerɛɛ no se, ‘Fa wo babea ma me babarima aware.’ Ɛhɔ ara na aboa bi fi wuram betiatiaa nsɔe no so sɛee no. 19Nokware woadi Edom so nkonim, ama woayɛ ahantan. Ma wʼani nsɔ wo nkonimdi no, na tena wo fi. Adɛn nti na wopere wo ho kɔ ɔhaw a ɛde amanehunu bɛba wo ne Yudafo nyinaa so yi?”\n20Amasia yɛɛ asoɔden, efisɛ na Onyankopɔn resiesie kwan bi afa so asɛe no, sɛ ɔsom Edom anyame no nti. 21Na Israelhene Yoas, boaboaa nʼakofo ano kotiaa Yudahene Amasia. Asraafodɔm abien no hyiaa wɔ Bet-Semes a ɛwɔ Yuda. 22Israel asraafo dii Yuda so nkonim ma wɔbɔɔ ahwete, guan kɔɔ wɔn kurom. 23Israelhene Yoas kyeree Yudahene Amasia wɔ Bet-Semes, na ɔsan de no baa Yerusalem. Afei, Yehoas hyɛɛ nʼakofo sɛ, wɔnsɛe Yerusalem fasu no anammɔn ahansia a efi Efraim Pon ano, kosi Twɔtwɔw Pon no ano. 24Ɔtasee sikakɔkɔɔ ne dwetɛ ne nneɛma ahorow a ɛwɔ Onyankopɔn Asɔredan mu a na Obed-Edom25.24 Obed Edom abusua no fi Lewifo abusua mu a wɔde Asɔredan no mu adekoradan hyɛɛ wɔn nsa. (1 Be 26.15). hwɛ so no nyinaa. Afei, ɔfaa adekoradan a na ɛwɔ ahemfi hɔ mu nneɛma kaa nnommum no ho, na ɔsan kɔɔ Samaria.\n25Israelhene Yoas, Yehoahas babarima wu akyi no, Yudahene Amasia tenaa ase mfe dunum. 26Amasia ahenni ho nsɛm nkae, efi mfiase kosi awiei no, wɔankyerɛw angu Yuda ahemfo ne Israel ahemfo nhoma no mu ana? 27Amasia dan ne ho fii Awurade akyidi no, wɔpam ne ti so wɔ Yerusalem. Ɛno nti, oguan kɔɔ Lakis. Nanso nʼatamfo somaa awudifo, tiw no kokum no wɔ hɔ. 28Wɔde no too ɔpɔnkɔ so baa Yerusalem besiee no kaa nʼagyanom ho wɔ Dawid kurom.\nAKCB : 2 Beresosɛm 25